Warga Pakistan Ingkar Arahan Kuarantin Dikompaun RM8,000

TAWAU : Seorang lelaki warga Pakistan dikenakan kompaun RM8,000 selepas didapati ingkar arahan kuarantin sejak 27 Mei lalu.

Lelaki berusia 40-an itu didakwa melakukan dua kesalahan iaitu Seksyen 22(b) kerana tidak mematuhi perintah yang dikeluarkan oleh pegawai diberikuasa mengikut Akta 342 dan Seksyen 15(1) Akta Pencegahan dan Pengawalan Penyakit Berjangkit 1988 (Akta 342).

Terdahulu warga Pakistan itu diarahkan menjalani kuarantin di rumah bersama lapan individu lain selepas isterinya disahkan positif COVID-19 pada 25 Mei lalu.

Bagaimanapun, suspek didakwa menanggalkan gelang tangan berwarna putih selain turut turun ke kedai kain miliknya di Jalan Chester, di sini, untuk berniaga.

Perbuatannya itu diketahui selepas orang awam menyedari keadaan isteri suspek yang sedang menjalani rawatan.

Orang ramai bertindak melaporkan kejadian tersebut kepada Jabatan Kesihatan Daerah Tawau (JKDT) untuk melakukan siasatan dan tindakan lanjut.

Susulan daripada aduan diterima, kakitangan JKDT melakukan pemeriksaan di premis suspek, jam 12 tengah hari, semalam.

Suspek berjaya ditemui, namun, lelaki itu dikatakan memberikan maklumat salah dan mendakwa individu yang dicari pihak berkuasa sudah pulang ke Pakistan.

Namun, selang tiga jam kemudian, hasil pemeriksaan di sebuah kediaman di Batu 2, Jalan Apas, lelaki yang sama ditemui di Jalan Chester, turut berada di rumah tersebut.

Sehubungan itu, suspek ditahan pihak berkuasa selepas didakwa ingkar arahan kuarantin seperti yang ditetapkan.

Pegawai Kesihatan Kawasan Tawau, Dr. G. Navindran ketika dihubungi, mengesahkan penahanan suspek.

“Sehingga kini, kita telah mengeluarkan kompaun sebanyak RM8,000 kerana tindakannya ingkar arahan kuarantin.

“Selain itu, JKDT juga dalam proses melengkapkan kertas siasatan bagi mengesan beberapa kesalahan lain dipercayai turut dilakukan lelaki berkenaan,”katanya.

Dalam masa sama, premis lelaki itu turut ditutup serta-merta bagi tujuan sanitasi, manakala semua pekerja di situ menjalani ujian saringan COVID-19 dan dikuarantin selama 14 hari.

Sementara itu, Navindran memuji tindakan orang awam yang peka terhadap kepentingan kuarantin dan COVID-19.

“Tindakan lelaki itu memberikan kesan ramai pihak termasuk pekerja, pelanggan atau sesiapa yang ditemuinya kerana berpotensi menyebabkan penyebaran COVID-19,” katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Budak Perempuan 8 Tahun Dicabul Selepas Diumpan Biskut & Telefon Pintar

LAHAD DATU: Umpan guna biskut dan telefon pintar. Itu taktik lelaki sebelum mencabul kanak-kanak perempuan berusia lapan tahun, di Lahad Datu, Selasa lalu.

Dalam kejadian 5 petang itu, mangsa dikatakan pergi ke rumah lelaki berusia 33 tahun itu untuk mencari adik perempuannya sebelum dipelawa masuk bilik dengan alasan akan diberikan biskut.

Ketua Polis Daerah Lahad Datu Asisten Komisioner Nasri Mansor berkata, mangsa yang menuruti permintaan suspek kemudiannya diberikan biskut sebelum dibaringkan di atas katil.

Katanya, mangsa kemudiannya diberikan telefon bimbit kononnya untuk melihat gambar suspek bersama isterinya.

“Suspek kemudian mencabul kanak-kanak itu sebelum menyuruhnya pulang. Budak itu terus berlari pulang ke rumah bersama adik perempuannya.

“Mangsa menceritakan kejadian itu kepada ibunya sebelum dibawa membuat laporan polis,” katanya dalam kenyataan media, hari ini.

Nasri berkata, selepas membuat laporan polis, mangsa turut dirujuk ke Hospital Lahad Datu untuk membantu siasatan lanjut.

Katanya, pihak hospital mengesahkan tiada kesan koyakan pada kemaluan mangsa.

Bagaimanapun, doktor di bahagian Jabatan Obstetrik dan Ginekologi itu mengesahkan terdapat kesan kemerahan di kemaluan mangsa.

“Bertindak atas maklumat, suspek berjaya ditahan jam 11 malam hari yang sama.

“Siasatan lanjut masih dijalankan mengikut Seksyen 14(a) Akta Kesalahan-Kesalahan Seksual Kanak-Kanak 2017,” katanya.


Pemecatan Annuar Tak Jejas Gabungan Rakyat Sabah – Bung Moktar

KOTA KINABALU: Pemecatan Tan Sri Annuar Musa sebagai Setiausaha Agung Barisan Nasional (BN) tidak menjejaskan momentum Gabungan Rakyat Sabah (GRS) di negeri berkenaan.

Pengerusi Perhubungan UMNO Sabah, Datuk Seri Bung Moktar Radin berkata, meskipun begitu, pihaknya tidak menafikan perkara berkenaan boleh menghasilkan ‘tempias’ tersendiri, terutamanya di peringkat akar umbi.

“Tidak dapat dinafikan memang ada sedikit tempiasnya khususnya kepada masyarakat di peringkat akar umbi, tetapi di peringkat kepimpinan saya telah menyatakan bahawa UMNO Sabah dan bersama-sama sahabat kita akan sentiasa mempertahankan kerajaan (GRS),” katanya.

Beliau berkata demikian kepada ketika ditemui di pejabat UMNO Sabah, Kota Kinabalu, pada Selasa.

Pemecatan Annuar sebagai Setiausaha Agung BN diumumkan Pengerusi BN, Datuk Seri Ahmad Zahid Hamidi hari ini.

Tempat beliau digantikan oleh Setiausaha Agung UMNO, Datuk Seri Ahmad Maslan.

Sementara itu, Bernama melaporkan tiada masalah perebutan atau pembelian ahli dalam parti-parti yang membentuk GRS, kata Bung Moktar.

Beliau berkata perkara itu tidak timbul kerana negara mengamalkan demokrasi politik.

“Terpulang kepada rakyat untuk pilih parti mana yang mereka mahu, dan tiada isu perebutan atau membeli ahli, bukan senang mahu beli ahli (kerana) mereka tahu mana parti yang mereka mahu pilih.

“Saya minta semua pihak dalam GRS memberi fokus dalam usaha membantu rakyat, ini masa kita membantu rakyat dan jangan lagi kita berlaga-laga pasal keahlian, jangan buang masa untuk fikir masalah yang tidak memberi keuntungan,” katanya kepada pemberita selepas Majlis Amanat dan AnugerahPerkhidmatan Cemerlang (APC) JKR Sabah di sini, hari ini.

Beliau berkata demikian apabila diminta mengulas mengenai isu ‘pembelian ahli’ parti yang dilaporkan menjadi pertikaian antara beberapa pemimpin UMNO dan Parti Pribumi Bersatu Malaysia (Bersatu) baru-baru ini.

GRS merangkumi persepakatan Barisan Nasional (BN), Perikatan Nasional (PN) dan Parti Bersatu Sabah (PBS), membentuk kerajaan negeri Sabah selepas pilihan raya negeri ke-16 September lepas. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Istana Besar Seri Menanti tarik balik darjah kebesaran Najib dan Rosmah

SEREMBAN: Istana Besar Seri Menanti menarik semula pengurniaan darjah kebesaran kepada bekas Perdana Menteri, Datuk Seri Najib Razak dan isterinya, Datin Seri Rosmah Mansor berkuat kuasa serta-merta.

Setiausaha Kerajaan negeri merangkap Pendaftar Darjah, Dr Razali Ab Malik, berkata penarikan semula itu membabitkan Darjah Seri Utama Negeri Sembilan (SPNS) yang membawa gelaran Datuk Seri Utama kepada Najib dan Darjah Seri Paduka Tuanku Ja’afar Yang Amat Terpuji (SPTJ) yang memberi gelaran Datuk Seri kepada Rosmah.

Beliau berkata, pembatalan dibuat selepas mesyuarat khas pengurniaan darjah kebesaran, bintang dan pingat yang diadakan di istana berkenaan, hari ini.

“Pengurniaan SPNS kepada Najib pada 2005 ditarik balik serta-merta mengikut Warta Kerajaan Jilid 59 No.5 bertarikh 2 Mac 2006.

“Dalam mesyuarat itu juga memutuskan bahawa pengurniaan SPTJ kepada Datin Seri Rosmah Mansor ditarik balik serta-merta,” katanya dalam kenyataan, hari ini.

Menurutnya, pengurniaan SPTJ itu diberikan kepada Rosmah pada 2006 mengikut Warta Kerajaan Jilid 59 No.23 Tambahan 1 bertarikh 9 November 2006.

Beliau berkata, keputusan itu bertujuan menjaga kebesaran dan kehormatan Institusi Diraja di negeri ini.


UMNO Mahu Tawan Semula Sabah – Zahid Hamidi

KOTA KINABALU: UMNO akan membuat tawaran baharu dengan mana-mana parti yang mahu bekerjasama sebagai persiapan menawan semula negeri Sabah.

Presiden UMNO, Datuk Seri Dr Ahmad Zahid Hamidi berkata, kewujudan UMNO Sabah sebagai sebuah entiti politik yang berautonomi akan memberi peluang untuk menentukan hala tuju sendiri berasaskan landskap politik tempatan.

Kata beliau, Sabah dan Sarawak mempunyai potensi besar dalam limpahan pembangunan mapan apatah lagi bakal berjiran dengan ibu negara Indonesia baharu di Kalimantan.

“Oleh kerana Sabah mempunyai potensi cukup besar bersama Sarawak, apatah lagi Borneo atau Kalimantan di mana kita tahu Sabah dan Sarawak merupakan sebahagian Tanah Borneo ini.

“Di mana potensi yang harus digali ini harus dijadikan sebagai sumber utama untuk dipulangkan kembali kepada rakyat Sabah dan Sarawak. Oleh demikian UMNO Sabah amat komited untuk memperakukan rumusan yang akan dibuat pada hari ini,” katanya.

Beliau berkata demikian dalam sidang media khas bersempena Konvensyen UMNO Sabah di Kota Kinabalu, pada Sabtu.

Hadir sama adalah Naib Presiden UMNO, Datuk Seri Ismail Sabri Yaakob, Pengerusi UMNO Sabah, Datuk Seri Bung Moktar Radin dan Ahli Majlis Tertinggi UMNO, Datuk Seri Abdul Rahman Dahlan.

Mengulas mengenai pengkhususan strategi UMNO Sabah untuk menawan kembali negeri ini, Ahmad Zahid berkata ia terpulang kepada acuan kepimpinan UMNO Sabah untuk disesuaikan kepada landskap politik semasa.

“Saya telah menyatakan bahawa acuan Sabah adalah untuk rakyat Sabah maka kepimpinan Sabah mengetuai apakah bentuk acuannya untuk UMNO Sabah.

“Pada hemat kepimpinan di peringkat nasional hanya orang Sabah dan kepimpinan Sabah di dalam UMNO sahaja mengetahui apa yang perlu dipersesuaikan dari piagam penyatuan ummah ini mengikut landskap politik di Sabah,” katanya.


Jalur gemilang – buatan Vietnam!

TAKTIK tiga bot nelayan Vietnam mengibarkan bendera jalur gemilang dan menggunakan nombor pendaftaran tempatan, gagal mengaburi mata pihak berkuasa apabila ditahan Agensi Penguatkuasaan Maritim Malaysia (APMM), semalam.

Tiga bot bersama 16 awak-awak termasuk tekong warga Vietnam ditahan di lima batu nautika dari Pulau Tigabu, Kudat oleh bot ronda Maritim dalam satu operasi khas, jam 12.30 tengah hari.

Pengarah Zon APMM Kudat, Komander Maritim Boon Chin Chau berkata, semua bot terbabit ditahan selepas disyaki melanggar pelbagai jenis peraturan serta undang-undang Persekutuan dan undang-undang negeri.

“Antaranya tiada dokumen pengenalan diri yang sah, dokumen pasport tidak mempunyai rekod pergerakan keluar masuk daripada Jabatan Imigresen Malaysia, melangkaui batas perairan dan gagal melaporkan pertukaran nakhoda kepada Jabatan Pelabuhan dan Dermaga Sabah.

“Selain itu, tiada pelepasan pelabuhan daripada Jabatan Kastam Diraja Malaysia serta pelbagai kesalahan lain,” katanya dalam kenyataan, hari ini.

Pemeriksaan juga mendapati dua bot yang ditahan memiliki nombor pendaftaran yang sama dan disyaki bot klon. Ini adalah kes keempat yang berjaya ditahan di perairan Kudat

“Kita syak ada sindiket tertentu yang bertanggungjawab terhadap kegiatan jenayah ini. Siasatan secara terperinci dan menyeluruh akan dijalankan bagi mengesan sindiket serta pelaku jenayah ini.

“Kita tidak akan berkompromi dengan perompak hasil laut negara,” katanya.

Beliau berkata, jumlah rampasan dianggarkan bernilai RM 1.7 juta.

“Semua nelayan berusia 20 hingga 40 tahun. Bot ditahan dan diiring ke Jeti Awam Kudat serta diserahkan kepada pegawai penyiasat untuk siasatan lanjut.

“Kes disiasat mengikut Akta Perikanan 1985, Akta Imigresen 1959/63, Akta Kastam 1967, Ordinan Perkapalan Saudagar 1952 dan Enakmen Pelabuhan dan Dermaga 2002 atas pelbagai kesalahan,” katanya. – Harian Metro


COVID-19: 165 Orang Telah Sembuh Hari Ini, Jumlah Keseluruhan 1,995

Sebanyak 165 kes positif jangkitan Covid-19 di negara ini dilaporkan telah sembuh dan dibenarkan keluar hospital.

Perkara tersebut diumukan oleh Ketua Pengarah Kesihatan, Datuk Dr Noor Hisham Abdullah, dalam satu sidang media sebentar tadi.

Ianya sekaligus menjadikan jumlah kumulatif kes pulih sepenuhnya dan dibenarkan keluar hospital meningkat kepada 1,995 orang.

#COVID19Malaysia Terkini 11 April 2020. Kes discaj 1⃣6⃣5⃣Keseluruhan 1, 995 atau 44.04% daripada keseluruhan kes. Tahniah dan terima kasih. pic.twitter.com/Ynov0iVhim

SumbeR: Sidang Media KKM / Twitter KKM


Kerajaan Sabah Ucap Takziah Kepada Keluarga VK Liew

TUARAN: Kerajaan Negeri Sabah mengucapkan takziah kepada keluarga mendiang Ahli Parlimen Batu Sapi Datuk Liew Vui Keong yang meninggal dunia hari ini.

Ketua Menteri Sabah Datuk Hajiji Noor berkata kerajaan negeri juga berharap keluarga mendiang bersabar menghadapi ujian itu.

“Kerajaan negeri Sabah mengucapkan takziah kepada keluarga mendiang, saya harap keluarga mendiang bersabar dan dapat menerima ketentuan Tuhan yang Maha Esa,” katanya kepada pemberita selepas menunaikan Solat Jumaat di Masjid Haji Noor, Kampung Serusup di sini hari ini.

Liew meninggal dunia pada 11.50 pagi tadi di Hospital Gleneagles, Kota Kinabalu, dipercayai akibat jangkitan pada paru-paru.

Mendiang sebelum ini dilaporkan berada dalam keadaan tenat di unit rawatan rapi hospital berkenaan.

Liew, 60, yang berasal dari Kota Belud, dipilih sebagai Ahli Parlimen Batu Sapi pada Pilihan Raya Umum Ke-14 lalu dan pernah menjawat jawatan Menteri di Jabatan Perdana Menteri bertanggungjawab bagi undang-undang serta merupakan Pengerusi Tetap Parti Warisan Sabah.

Liew yang juga seorang peguam, meninggalkan isteri Datin Dr Lindai Lee dan empat orang anak.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Noor Hisham Pelik Dakwaan Bekalan PPE Kurang Di Sabah

PUTRAJAYA: Ketua Pengarah Kesihatan Dr Noor Hisham Abdullah berkata, tidak wujud kekurangan peralatan perlindungan peribadi (PPE) di Sabah dan dakwaan sebaliknya mungkin merupakan “berita palsu”.

Pada sidang media hari ini, Noor Hisham berkata, bekalan PPE di negeri itu sentiasa dipantau, selain menambah bahawa Kementerian Kesihatan meluluskan RM25 juta untuk perolehan kecemasan peralatan itu sahaja.

“Saya tidak tahu dari mana datangnya khabar angin ini. Tidak juga disebut hospital mana. Mungkin ia berita palsu. Kenapa tidak rujukkan (perkara itu) kepada kami. Kami boleh terangkan penggunaan PPE di setiap negeri terbabit dan juga daerah,” katanya.

Beliau berkata, terdapat garis panduan yang jelas berhubung penggunaan pakaian pelindung bagi mereka yang bekerja di Unit Rawatan Rapi, wad Covid-19 dan mereka yang dikehendaki memakainya di lapangan.

Katanya, stok PPE di Sabah boleh bertahan selama 29 hari, sementara peralatan melalui perolehan kecemasaan boleh bertahan selama 3 bulan.

“Seperti saya katakana, cabaran gelombang ke-3 Covid-19 ini lebih besar, tetapi kesiapsiagaan kami juga lebih baik berbanding pada Mac dan April.”

Terdahulu hari ini, FMT melaporkan dakwaan bahawa sesetengah petugas barisan hadapan terpaksa menggunakan wang sendiri untuk membeli PPE kerana bekalannya yang terhad.

Seorang petugas kesihatan di sebuah hospital di pedalaman Sabah yang enggan dikenali memberitahu FMT bahawa PPE yang mereka beli sendiri itu, termasuklah yang dibeli secara atas talian dan tidak mempunyai kelulusan Kementerian Kesihatan.

“Kami faham bahawa keutamaan diberikan kepada zon merah dan kami tidak mahu menyalahkan kerajaan. “Namun begitu kami juga bimbang kerana tidak tahu di mana virus itu menanti, “ kata petugas yang mengurus kemasukan pesakit luar. – FMT


Rumah Kongsi Di Kampung Pulutan Manggatal Musnah Terbakar

KOTA KINABALU: Satu blok rumah kongsi empat pintu musnah dalam kebakaran di Kampung Pulutan, Manggatal, malam tadi.

Pegawai Bomba Kanan Dua Balai Bomba dan Penyelamat Lintas, Jamikah Ismail berkata, pihaknya menerima panggilan kecemasan mengenai kebakaran terbabit sekitar jam 8.23 malam menerusi talian kecemasan 999.

“Saya bersama 18 anggota daripada Balai Bomba Lintas terus bergegas ke lokasi kejadian bagi pelaksanaan operasi pemadaman.

“Setibanya di kawasan dimaklumkan, kita dapati memang terdapat sebuah blok kediaman terdiri daripada empat pintu sudah terbakar sebanyak 90 peratus.

“Selain itu, sebuah kenderaan turut musnah dalam kejadian sama,” katanya menerusi kenyataan kepada media, di sini, hari ini.

Jamikah berkata, pihaknya berjaya mengawal pada jam 9.23 malam dan operasi tamat sepenuhnya jam 11.16 malam.

Tambah beliau, nilai kerugian harta benda serta punca sebenarnya kebakaran masih dalam siasatan.

Tiada sebarang kemalangan jiwa dilaporkan dalam kejadian kira-kira jam 8 malam itu.


635 Plastik Arang Haram Dirampas

SANDAKAN: Jabatan Perhutanan merampas 635 plastik arang yang disimpan dalam tiga stor di Kampung Mangkalinau, di sini semalam.

Arang dianggarkan bernilai RM5,000 itu ditemukan selepas rondaan bersepadu dilakukan di kawasan terbabit kira-kira pukul 9.30 pagi.

Tiada tangkapan dibuat dalam serbuan itu, manakala rampasan dilakukan mengikut Seksyen 30(1)(g) Enakmen Hutan 1968.

Ketua Konservator Hutan, Datuk Mashor Mohd Jaini, berkata semua rampasan kemudian dibawa ke pejabat perhutanan daerah Sandakan untuk tindakan lanjut.

“Kita akan terus menjalankan rondaan dan operasi bersepadu dari masa ke semasa bagi membanteras pembuatan dan penjualan kayu arang secara haram,” katanya hari ini.


Sabah pertimbang pangkalan keselamatan di Keningau

KENINGAU: Kerajaan Sabah bercadang membina pangkalan keselamatan berhampiran pintu masuk di Keningau sebagai langkah meningkatkan keselamatan di daerah pedalaman yang bersempadanan dengan Indonesia.

Ketua Menteri, Datuk Seri Mohd Shafie Apdal, berkata perkara itu akan dipanjangkan ke Jawatankuasa Keselamatan negeri sekali gus mengukuhkan pengawasan sempadan.

Katanya, beliau menerima cadangan daripada Pegawai Daerah Keningau, Yusop Osman untuk meletakkan daerah ini sebagai sebahagian daripada kawasan di bawah pihak berkuasa Kawasan Keselamatan Khas Pantai Timur Sabah (ESSCOM), berikutan daerah ini turut menjadi pintu masuk dari Indonesia dan Brunei.

“Kerajaan negeri akan melihat keupayaan kerana terdapat banyak perkara yang perlu (untuk memperbaiki) keselamatannya terutama di pantai timur.

“Kami juga meminta supaya keselamatan diperketat dalam bentuk pencegahan di sempadan atau penempatan peralatan untuk membendung sebarang kemungkinan ancaman,” katanya kepada media selepas Program Sehari Bersama Ketua Menteri di Dewan Masyarakat Keningau di sini, hari ini.

Yang turut hadir Menteri Pembangunan Luar Bandar negeri, Ewon Benedick.

Ketika ini, seramai 255 anggota polis bertugas di Ibu Pejabat Polis Daerah (IPD) Keningau yang membabitkan pengawasan di daerah ini, Nabawan, Tambunan dan Sook.

Terdahulu, Mohd Shafie berkata, program turun padang itu yang kedua diadakan sejak Parti Warisan Sabah (WARISAN) pimpinannya mengambil alih kerajaan negeri, antara lain bertujuan membolehkan pemimpin kerajaan memahami keperluan rakyat di peringkat akar umbi.

Katanya, antara isu dibangkitkan termasuk dokumentasi iaitu pendaftaran lewat sijil kelahiran, isu tanah, kanak-kanak tanpa kerakyatan dan peluang pekerjaan terutama dalam kalangan belia.

“Ini sebuah kerajaan baharu, oleh itu saya meminta pegawai agensi dan jabatan kerajaan untuk menjadi cekap dan berkesan dalam sistem penyampaian bagi membantu rakyat.


Menteri Indonesia Mohon Maaf

JAKARTA: Menteri Pemuda dan Olahraga Indonesia, Imam Nahrawi meminta maaf kepada Menteri Belia dan Sukan Malaysia, Syed Saddiq Syed Abdul Rahman berikutan rusuhan penyokong malam tadi.

Imam juga mahu penyokong Indonesia yang merusuh dalam perlawanan di Stadium Utama Bung Karno itu akan dikenakan tindakan undang-undang.

Dalam perlawanan kelayakan Piala Dunia 2002 malam tadi, Malaysia menewaskan tuan rumah 2-3.

Bagaimanapun, perlawanan itu dicemari dengan aksi ganas penyokong tuan rumah yang menyerang penyokong Malaysia menyebabkan beberapa penyokong cedera.

“Kehadiran saya untuk menyampaikan permohonan maaf secara langsung atas nama rakyat Indonesia dan juga pemerintah kepada menteri Syed Saddiq atas kekacauan penyokong yang kita lihat bersama,” kata Imam yang dipetik CNN Indonesia.

Imam juga berharap persahabatan antara kedua-dua negara yang sudah terjalin sejak sekian lama tetap utuh.

“Persahabatan Indonesia-Malaysia tidak boleh renggang kerana bola sepak dan sudah pasti kami akan terus menjaga agar hubungan ini tetap baik.

“Penyokong yang melakukan rusuhan dan serangan ini harus dikenakan tindakan oleh pihak polis,” katanya.


Mohamad Alamin Angkat Sumpah Ahli Dewan Rakyat

KUALA LUMPUR, 27 Feb: Ahli Parlimen Kimanis yang baharu Datuk Mohamad Alamin mengangkat sumpah sebagai Ahli Dewan Rakyat hari ini.

Majlis angkat sumpah itu berlangsung di hadapan Yang Dipertua Dewan Rakyat Tan Sri Mohamad Ariff Md Yusof.

Mohamad, 47, daripada Barisan Nasional memenangi Pilihan Raya Kecil (PRK) Parlimen Kimanis selepas menewaskan calon Parti Warisan Sabah (Warisan) Datuk Karim Bujang, 18 Jan lepas.

PRK Parlimen Kimanis diadakan selepas Mahkamah Persekutuan pada 2 Dis lepas mengekalkan keputusan Mahkamah Pilihan Raya Kota Kinabalu yang membatalkan kemenangan bekas Menteri Luar Datuk Seri Anifah Aman bagi kerusi itu pada Pilihan Raya Umum ke-14 (PRU14) lepas.

Mohamad Ariff mengucapkan tahniah kepada Mohamad atas kemenangan pada PRK itu.

“Semoga dapat memberi sumbangan yang berguna dan berfaedah kepada Dewan ini serta seterusnya Ahli Yang Berhormat dapat berkhidmat dengan cemerlang. Tahniah diucapkan sekali lagi,” katanya.

Sementara itu, Mohamad Ariff berkata persidangan Dewan Rakyat yang dijadualkan pada 9 Mac ini bergantung kepada perkembangan situasi politik semasa.

“Bagaimanapun, persiapan bagi persidangan Dewan Rakyat seperti biasa,” katanya.


Awan berbentuk topi di Gunung Kinabalu fenomena biasa

KOTA KINABALU: Pembentukan awan lentikular yang menyerupai kanta atau topi yang berlaku di puncak Gunung Kinabalu pagi semalam adalah fenomena biasa yang lazimnya terbentuk di sekitar gunung atau bukit.

Jurucakap Jabatan Meteorologi Sabah, berkata awan lentikular terbentuk akibat aliran udara lembap yang melalui penghalang seperti pergunungan hingga menyebabkan terjadinya pusaran yang membentuk awan berkenaan.

“Di sekitar kawasan pembentukan awan ini kegeloraan angin agak kuat dan kencang. Lazimnya, keadaan ini berbahaya kepada pesawat yang melalui kawasan berkenaan.

“Bagaimanapun, ini adalah perkara biasa jika ada angin kencang dan ia tidak dikaitkan dengan mana-mana cuaca buruk. Ia seperti awan biasa cuma bentuknya seperti kanta,” katanya ketika dihubungi NSTP di sini, hari ini.

Awan lentikular atau `lenticular clouds’ adalah sejenis awan unik yang lazimnya terbentuk di sekitar bukit dan gunung akibat daripada hasil pergerakan udara di kawasan pergunungan.

Awan itu berbentuk seperti piring terbang raksasa atau sesuatu mirip seakan-akan ‘pancake’.

Semalam, pembentukan awan lentikular di Gunung Kinabalu menjadi tumpuan khususnya orang ramai yang berada di sekitar Kundasang dan Pekan Nabalu, selain Kota Belud yang dapat melihat awan itu dengan jelas.

PEMBENTUKAN awan lentikular. – Foto viral media sosial

Ia turut viral di media sosial apabila mendapat perkongsian yang begitu banyak.

Sementara itu, Pengerusi Persatuan Malim Gunung Kinabalu, Junaydie Sihan, berkata pembentukan awan itu adalah fenomena biasa.

“Orang sini panggil awan itu sebagai sirung nabalu atau sigar nabalu (topi tradisional) berdasarkan bentuknya menyerupai penutup kepala (topi) tradisional masyarakat Kadazandusun.

“Bagaimanapun, bagi penduduk sekitar Kundasang dan Pekan Nabalu, kejadian itu adalah tanda-tanda akan berlaku kemarau,” katanya. – Oleh Suzianah Jiffar/BH Online


Kerajaan Negeri Benarkan Pekerja China Masuk Sabah

KOTA KINABALU: Kerajaan Sabah membenarkan semua perjalanan masuk ke Sabah sama ada melalui udara, darat dan laut  kepada pekerja warga asing dari Republik China.

Ketua Menteri Datuk Seri Panglima Mohd Shafie Apdal dalam satu kenyataan hari ini berkata, kebenaran itu dibuat berkuatkuasa serta-merta hari ini.

Bagaimanapun, pekerja asing dari China dikehendaki untuk melakukan ujian calitan Covid-19 di tempat masing-masing dalam tempoh tiga hari sebelum masuk ke Sabah dan disahkan bebas daripada Covid-19.

Katanya, kebenaran ini juga adalah tertakluk kepada pematuhan prosedur operasi standard (SOP) Jabatan Kesihatan Negeri Sabah (JKNS), peraturan-peraturan Jabatan Imigresen Malaysia (JIM) dan pihak berwajib yang sedang berkuatkuasa.

Mohd Shafie berkata, kerajaan Sabah juga memutuskan untuk membenarkan pemegang pas-pas yang dikeluarkan oleh JIM dan keluarga mereka yang berada di Semenanjung Malaysia, Sarawak dan Labuan untuk masuk ke Sabah bagi tujuan percutian tanpa perlu menjalani ujian calitan Covid-19 (swab test) dan kuarantin.

Bagaimanapun, mereka perlu mengisi Borang Pengisytiharan Kesihatan dan mematuhi SOP JKNS.

Seiring dengan pembukaan semula pra sekolah hari ini, taksa yang berdaftar di bawah Jabatan Perkhidmatan Kebajikan Am (JPKA) juga mula dibenarkan beroperasi.

Namun, ia  tertakluk kepada pematuhan SOP Kementerian Kesihatan Malaysia (KKM), Pihak Berkuasa Tempatan (PBT) dan pihak berwajib.

Tambahnya, kerajaan negeri ingin menegaskan bahawa keselamatan dan kebajikan rakyat Sabah sentiasa menjadi keutamaan.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Bayi Dalam Beg Pakaian Ditemui Di Tepi Laut

TAWAU; 09 JUN 2022 (Khamis) : Mayat seorang bayi perempuan yang masih bertali pusat ditemui dalam beg pakaian di tepi laut di kampung Tanjung Batu Logpond, kelmarin.

Ketua Polis Daerah Tawau, ACP Jasmin Hussin berkata, pihak polis bergegas ke lokasi kejadian selepas menerima aduan daripada orang awam.

Katanya, seorang saksi bersama tunangnya yang tidak ingin didedahkan indentitinya membuka sebuah beg yang dijumpai terapung berhampiran jeti dan mendapati seorang bayi perempuan berada dalam keadaan tidak sedarkan diri sebelum memaklumkannya kepada pihak polis.

Turut dijumpai dalam beg berkenaan seketul batu seberat 1.2-kilogram yang dipercayai digunakan untuk menenggelamkan beg berkenaan ke dalam laut.

Beliau berkata demikian menerusi satu kenyataan media yang di keluarkan hari ini.

Menurut beliau, pihak pegawai Kementerian Kesihatan Malaysia (KKM) yang turut berada di lokasi telah mengesahkan bayi seberat 1.4 kilogram telah meninggal dunia dan dibawa ke Hospital Tawau untuk pemeriksaan lanjut.

Meurut beliau lagi, kes berkenaan disiasat dibawah Seksyen 318 Kanun Keseksaan.Sehubungan itu, masyarakat Tawau diminta untuk tidak membuat sebarang spekulasi dan menularkan maklumat-maklumat yang tidak sahih berhubung penemuan bayi tersebut bagi mengelakkan kekeliruan dan kegusaran sekaligus menganggu proses siasatan pihak polis.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Indonesia Pinda Cuti Hari Raya Aidilfitri Akibat Covid-19

JAKARTA: Kerajaan akan membawa cuti umum Aidilfitri ke Disember ini berikutan ancaman COVID-19 yang memuncak sekarang dan dikhuatiri mengakibatkan lebih ramai dijangkiti.

Puasa kali ini dijangka bermula 23 April hingga 23 Mei ini dan menjadi tradisi rakyat Indonesia yang bekerja di bandar besar untuk kembali ke kampung sempena cuti panjang pada penghujung Ramadan untuk meraikan Aidilfitri.

Kerajaan menjangkakan kira-kira 20 juta rakyat berbuat demikian, malah ada yang sudah kembali ke kampung halaman, mengingkari perintah larangan pihak berkuasa kesihatan.

Berikutan penularan wabak dan musim perayaan, Menteri Pembangunan dan Kebudayaan Manusia, Muhadjir Effendy, berkata cuti umum dipinda ke Disember iaitu dari 28 hingga 31 Disember berbanding cuti asal pada 26 hingga 29 Mei ini.

“Pindaan cuti ini adalah arahan Presiden Indonesia, Joko Widodo dan tiada rayuan untuk mengembalikan pada tarikh asal,” katanya dalam satu kenyataan semalam.

Sebelum ini, Jokowi berkata kerajaan sedang mempertimbangkan tarikh cuti umum baharu sempena Aidilfitri berikutan pandemik COVID-19 yang memuncak sekarang.

Kerajaan juga mengumumkan cuti umum pada 28 Oktober ini sempena hari memperingati kelahiran Nabi Muhammad SAW.

“Peralihan cuti umum pada akhir tahun dipertimbangkan supaya penularan COVID-19 dapat ditangani dengan baik.

“Di samping itu, pada akhir tahun, kanak-kanak akan mula cuti dan keluarga akan mempunyai masa yang cukup untuk merancang percutian,” kata kenyataan itu.

Dua organisasi Islam terbesar di Indonesia, Nahdlatul Ulama dan Muhammadiyah, turut menasihatkan orang ramai tidak mengambil bahagian dalam ‘mudik’ atau tradisi balik kampung itu.

Bagaimanapun, kerajaan tidak melarang mudik disebabkan pertimbangan ekonomi, sebaliknya akan memberi bantuan sosial kepada keluarga berpendapatan rendah.

Sehingga semalam, Kementerian Kesihatan Indonesia mengesahkan 3,293 kes jangkitan coronavirus dengan 280 kematian selain 252 lagi sudah sembuh.

Jakarta, yang menjadi pusat penularan wabak, merekodkan 1,706 kes dengan 142 kematian dan 82 lagi sudah pulih. – Agensi


Perutusan Khas Perdana Menteri Pukul 6 Petang Ini

KUALA LUMPUR: Perdana Menteri, Tan Sri Muhyiddin Yassin dijadual menyampaikan perutusan khas pukul 6 petang ini.

Perutusan berkait situasi semasa COVID-19 itu dimaklumkan beliau menerusi akaun-akaun media sosialnya.

Difahamkan, ucapan tersebut akan disiarkan dari kediaman beliau selepas Pejabat Perdana Menteri sebelum ini mengesahkan Muhyiddin kini menjalani kuarantin kendiri.

Semalam, Malaysia merekodkan jangkitan COVID-19 tertinggi, 432 kes sejak pandemik itu bermula pada 25 Januari lalu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RON97 Naik 2 Sen, RON95 Dan Diesel Kekal

PETALING JAYA: Harga petrol RON97 akan naik 2 sen daripada RM2.49 kepada RM2.51 seliter mulai tengah malam ini.

Harga RON95 dan diesel pula kekal RM2.08 serta RM2.18 seliter bermula 24 hingga 30 Ogos ini.

Kementerian Kewangan ketika mengumumkan harga petrol hari ini berkata, berdasarkan formula Mekanisme Harga Automatik (APM), harga runcit RON95 dan diesel bagi tempoh sama sepatutnya RM2.19 dan RM2.21 seliter.

Tetapi, katanya, kerajaan tidak berbuat demikian dan anggaran subsidi yang perlu ditanggung dalam tempoh seminggu akan datang berjumlah RM55.48 juta.


Bekalan Darah Sabah Mampu Bertahan Dua Minggu

KOTA KINABALU, 4 Nov : Bekalan darah di Sabah dijangka hanya mampu bertahan untuk tempoh dua minggu sahaja lagi memandangkan jumlah darah yang digunakan untuk merawat pesakit setiap hari ketika ini agak tinggi, berbanding jumlah darah yang didermakan.

Menteri Perumahan dan Kerajaan Tempatan Sabah Datuk Masidi Manjun berkata jumlah bekalan darah semakin berkurangan kerana secara purata sebanyak 220 unit darah digunakan setiap hari, tetapi hanya menerima derma harian sekitar 150 unit.

Beliau berkata masalah kekurangan bekalan darah di negeri ini berlaku kerana orang ramai bimbang untuk keluar menderma ketika COVID-19, dan pihaknya telah mengambil beberapa langkah bagi memastikan keselamatan penderma terpelihara, di samping memudahkah mereka menderma.

“Jika simpanan darah terus berkurangan, ia akan membimbangkan kerana bekalan darah berterusan ini amat penting bagi kesinambungan kesihatan pesakit, seperti mereka yang menghidap talasemia dan wanita bersalin.

“Saya merayu kepada rakyat di negeri ini supaya tampil dan membantu menderma darah di pusat-pusat tabung darah hospital berdekatan,” katanya pada sidang media harian COVID-19 Kerajaan Negeri Sabah di sini, hari ini.

Sementara itu, Masidi berkata pada masa ini Sabah mempunyai 8,307 katil bagi merawat pesakit COVID-19 dengan 909 katil berada di hospital dan 7,398 katil berada di Pusat Kuarantin dan Rawatan Berisiko Rendah (PKRC).

Beliau berkata penggunaan katil pada masa ini adalah pada tahap 36.26 peratus yang menunjukkan Sabah pada masa ini bersedia untuk menampung permintaan katil bagi pesakit COVID-19 negeri itu.

“Terdapat penambahan 66 katil masing-masing 26 katil di Hospital Queen Elizabeth, Kota Kinabalu dan 40 katil di PKRC baharu Dewan Masyarakat Papar,” katanya.

Ketua Pengarah Kesihatan Tan Sri Dr Noor Hisham Abdullah hari ini dilaporkan berkata kes baharu COVID-19 di seluruh negara adalah 1,032 kes dengan Sabah kekal sebagai penyumbang tertinggi dengan 646 kes.- BERNAMA


Parah Dihempap Pintu Pagar Besi

KOTA KINABALU: Seorang wanita berusia 41 tahun parah selepas dihempap pintu pagar besi yang dirempuh sebuah kenderaan di Taman Luyang, di sini, hari ini.

Dalam kejadian jam 10.15 pagi itu, pagar rumah berkenaan rebah selepas dilanggar sebuah kereta Proton Saga yang dipercayai hilang kawalan.

Pegawai Perhubungan Awam, Jabatan Bomba dan Penyelamat Malaysia (JBPM) Sabah, Mohd Affendy K Ramin berkata, pihaknya menerima panggilan kecemasan berhubung kejadian itu pada jam 10.25 pagi.

Katanya, sepasukan enam anggota dan pegawai bersama sebuah jentera serta van Unit Bantuan Perkhidmatan Kecemasan (ERMS) dikerah ke lokasi kejadian.

“Kemalangan membabitkan sebuah kereta yang melanggar pagar rumah yang kemudiannya menghempap seorang mangsa berusia 41 tahun.

“Mangsa yang mengalami kecederaan parah diberikan rawatan awal oleh pasukan ERMS sebelum dihantar ke hospital bagi mendapatkan rawatan lanjut,” katanya dalam kenyataan media yang dikeluarkan, hari ini.

Affendy berkata, pasukan operasi terpaksa menggunakan alat khas bagi mengalihkan pagar besi yang menghempap mangsa.

Katanya, operasi tamat sepenuhnya pada jam 10.58 pagi selepas kemerbahayaan lain dikesan di lokasi kejadian. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wang Tinggal RM20, Keluarga Pendatang Di Sabah ‘Kais Pagi Makan Pagi’

KOTA KINABALU: Laporan baru-baru ini mengenai seorang lelaki tanpa dokumen yang didakwa mencuri di sebuah restoran makanan segera di sini menyebabkan Wati Sapilin berasa bimbang.

Sentimen terhadap pendatang tanpa dokumen sudah kuat di Sabah, tetapi berita ini menambah kerisauan komuniti berkenaan.

Lelaki itu didakwa awal bulan ini kerana mencuri periuk nasi bernilai RM235 dari sebuah kedai makanan segera pada Julai. Tiada alasan yang diberikan kerana tiada pengakuan dibuat tertuduh.

Namun Wati, yang mendakwa beliau memegang kad pengenalan merah (berstatus penduduk tetap), mengesyaki ia mempunyai kaitan dengan tempoh sukar yang dilalui akibat wabak.

“Dia mungkin memerlukan wang kerana keluarganya menderita ketiadaan makanan,” katanya kepada FMT.

“Saya dan keluarga juga sedang melalui tempoh yang sukar tetapi kami berusaha untuk bertahan dengan apa yang ada.”

Wanita berusia 40 tahun itu tinggal bersama suaminya, yang tidak mempunyai sebarang dokumen pengenalan diri, dan tujuh anak mereka di sebuah rumah usang di koloni setinggan pesisir di Likas dekat sini.

Pasangan berkenaan kehilangan pekerjaan akibat Covid-19, memutuskan satu-satunya sumber pendapatan yang mereka ada untuk menanggung anak-anak.

Wati bekerja sebagai tukang cuci, manakala suaminya adalah seorang nelayan yang bekerja dengan pukat tunda besar di bandar, selain membuat kerja-kerja rencam.

“Sekarang dia hanya dapat tangkap ikan di tepi pantai berhampiran rumah kami. Tidak banyak yang dapat ditangkapnya, tetapi kami syukuri apa sahaja yang dapat menampung (kehidupan) kami,” katanya.

“Kehidupan kami bukan mudah sebelum ini, tetapi sekurang-kurangnya kami ada lebihan RM200 sebulan untuk disimpan ketika kami masih bekerja. Namun kini, simpanan kami hanya tinggal RM20 … memang sukar.”

Walaupun memegang kad pengenalan merah, Wati berkata, keluarganya tidak layak mendapat bantuan kerajaan, termasuk bakul makanan.

“Suami saya mempunyai beberapa bentuk dokumen tetapi ia tidak diiktiraf oleh pihak berkuasa,” katanya.

Beliau sebelum ini memiliki sijil pendaftaran kelahiran lewat tetapi ia musnah dalam kebakaran, katanya, dan belum sempat memohon yang baharu.

Ketujuh-tujuh anaknya, berusia antara enam dan 23 tahun, mempunyai sijil pendaftaran kelahiran lewat atau pas IMM13 yang dikeluarkan kepada pelarian yang melarikan diri dari selatan Filipina akibat kekacauan politik pada 1970-an.

Katanya, keluarganya bagaimanapun berterima kasih kepada badan bukan kerajaan (NGO) yang menghulurkan bantuan makanan kepada komuniti terpinggir seperti komunitinya, namun mereka sedar hanya itu yang dapat mereka bantu.

Beliau juga bersyukur anak perempuan sulungnya, yang sudah berkahwin, kadang-kadang membantu dengan makanan dan wang.

Bagaimanapun, ada waktunya, beliau terpaksa menahan malu dan meminta barangan makanan daripada jiran-jiran.

“Nasib baik jiran-jiran kami baik-baik belaka. Saya ‘pinjam’ barangan seperti beras dan keperluan lain, dan mereka beritahu kami boleh ‘pulangkan’ bila sudah mampu,” katanya.

“Namun saya tahu tak boleh begini terlalu lama kerana orang lain juga menghadapi kesulitan.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saya Beri Masa JANS Seminggu – Madius

JANS DIBERI MASA SEMINGGU SELESAI ISU BEKALAN AIR TAMAN SRI RUGADING: MADIUS

TUARAN: Timbalan Ketua Menteri, Datuk Seri Wilfred Madius Tangau mahu Jabatan Air Negeri Sabah (JANS) menangani masalah bekalan air di Taman Sri Rugading, Telipok, dekat sini dan diselesaikan dalam tempoh seminggu.

Ini memandangkan beliau menerima aduan daripada orang ramai mengenai masalah bekalan air di kawasan itu yang sering berlaku melibatkan kediaman penduduk sehingga beberapa hari.

“Saya diberitahu punca masalah air di sini (Taman Sri Rugading) adalah disebabkan masalah dalaman pengurusan yang mengagihkan air. Namun apa yang saya lihat jumlah air di dalam tangki utama milik JANS tidak mencukupi.

“Saya meminta pihak JANS untuk segera memenuhkan tangki-tangki itu dan di situ baru kita boleh lihat sama ada ia berpunca dari masalah dalaman atau bukan,” katanya ketika ditemui semasa meninjau tangki di kawasan perumahan berkenaan yang dilaporkan mengalami masalah bekalan air yang berlarutan di sini, hari ini.

Baru-baru ini, Pengarah JANS, Datuk Armajit Singh ketika melawat kawasan itu memberitahu masalah bekalan air yang berlaku adalah disebabkan masalah dalaman serta sistem syarikat pembekal air di situ.

Amarjit juga mendakwa air yang dibekalkan ke tangki utama cukup untuk menampung keperluan penduduk di situ.

Dalam pada itu, Madius berkata JANS juga diarahkan untuk mengaudit sistem pengagihan air menggunakan teknologi terkini oleh pengurusan taman agar punca masalah bekalan air dapat dikenalpasti sekaligus mencari penyelesaian secepat mungkin.

Sementara itu Pengurus Besar JPHS Management, Leong Them Chap mendakwa jumlah air yang masuk ke tangki utama hanya sebanyak 400,000 liter sehari walhal keperluan sehari ialah 1.6 juta liter.

Bagaimanapun JANS pula mendakwa bekalan air ke tangki cukup untuk 22 blok rumah dan setiap blok terdapat sebanyak 100 buah rumah.

Madius turut menasihati semua pihak agar berhenti menuding jari antara satu dengan yang lain.

“Yang jelas ada tiga blok selalu tidak mendapat bekalan air. Ini bermakna sekurang-kurang 300 buah keluarga terjejas. Saya mahu masalah ini diselesaikan dengan kadar segera,” ujarnya.


COVID-19: 4,571 Kes Positif Baharu Hari Ini & 17 Lagi Kematian

PUTRAJAYA: Kementerian Kesihatan Malaysia (KKM) memaklumkan bahawa terdapat 4,571 kes baharu Covid-19 yang dilaporkan pada hari ini.

Menerusi maklumat yang dikongsikan melalui akaun Twitter rasmi KKM, 4,571 kes baharu yang dilaporkan pada hari ini menjadikan jumlah kumulatif kes Covid-19 yang dilaporkan meningkat kepada 231,483 kes secara keseluruhan.

Daripada 4,571 kes baharu yang dilaporkan pada hari ini, sebanyak 4,568 merupakan kes tempatan manakala 3 lagi adalah kes import.

Jumlah kes aktif yang dilaporkan pula adalah sebanyak 48,771 kes. Mereka telah diasingkan dan diberikan rawatan.

Terdapat 308 kes yang sedang dirawat di ICU termasuk 135 kes memerlukan alat bantuan pernafasan.

Jumlah kes discaj yang dilaporkan pada hari ini pula adalah sebanyak 4,092. Oleh itu, jumlah kumulatif kes discaj meningkat kepada 181,886 kes.

KKM juga turut memaklumkan bahawa terdapat 17 kes kematian yang dicatatkan pada hari ini.  Justeru, jumlah kumulatif kes kematian meningkat kepada 826 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anwar Dakwa Kerajaan Sudah Tumbang

KUALA LUMPUR: Ketua Pembangkang, Datuk Seri Anwar Ibrahim mendakwa Kerajaan Perikatan Nasional (PN) telah tumbang.

Beliau mendakwa bebeberapa ahli Parlimen PN telah menyatakan untuk keluar dan menarik sokongan kepada kerajaan sedia ada.

“Dengan jumlah 107 ahli Parlimen di sini (pembangkang) ditambah ahli Parlimen lain, kerajaan sekarang sudah tumbang,” katanya dalam sidang akhbar di sini hari ini.

Terdahulu ahli-ahli Parlimen pembangkang berkumpul di Dataran Merdeka setelah mereka tidak dibenarkan memasuki Bangunan Parlimen hari ini.

Turut hadir, bekas Perdana Menteri, Tun Dr. Mahathir Mohamad.


Inisiatif MCS Bantu Penduduk Luar Bandar, Pedalaman Sabah

NABAWAN: Penduduk luar bandar dan pedalaman di negeri ini yang tidak memiliki akaun bank, kini boleh membuat urusan perbankan melalui program Mobile Community Services (MCS).

Timbalan Menteri Di Jabatan Perdana Menteri (Ekonomi) yang juga Ahli Parlimen Pensiangan, Arthur Joseph Kurup, berkata inisiatif berkenaan dilaksanakan Kementerian Kewangan menerusi Perbendaharaan Malaysia Sabah (PMS).

“Ini membuktikan kerajaan berusaha memberikan yang terbaik dalam menyampaikan perkhidmatan kepada rakyat, termasuk di kawasan luar bandar dan pedalaman Sabah.

“Saya tahu 912 penerima Bantuan Sara Hidup (BSH) dan Bantuan Prihatin Nasional (BPN) di kawasan Parlimen Pensiangan tidak mempunyai akaun bank.

“Ia merangkumi mukim Nabawan, Sapulut, Pamuntarian, Pagalungan, Pensiangan, Tatalaan dan Sook.

“Oleh itu, kita menyelaras perkara ini terus dengan Kementerian Kewangan supaya pejabat saya sendiri terbabit bagi memastikan penduduk di kawasan Parlimen Pensiangan menerima bantuan kerajaan,” katanya.

Beliau berkata demikian kepada media selepas Majlis Penyerahan BSH/BPN Pedalaman Sabah 2020 Bagi Mukim Nabawan, Sapulut dan Pamuntarian Menerusi Program MCS, di sini, semalam.

Majlis itu membolehkan seramai 517 penerima yang tidak mempunyai akaun bank, menerima pembayaran bantuan dengan nilai terkumpul sebanyak RM1.1 juta.

Arthur berkata, program sama bakal diteruskan di kawasan lain dalam Parlimen Pensiangan, iaitu Mukim Pagalungan, Mukim Pensiangan dan Mukim Tatalaan.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Budak Dua Tahun Maut Dicampak Nenek Tirinya Dari Tingkat 6

Mayat seorang kanak-kanak perempuan berusia 2 tahun ditemui di lantai pangsapuri dengan kesan darah dalam kejadian jam 5.30 pagi Sabtu lalu di Mumbai, India.

Jiran yang mengenali mangsa, Jiya Ansari, kemudian memaklumkan penemuan mengejutkan itu kepada keluarga mangsa.

Mangsa terus dikejarkan ke hospital untuk mendapatkan rawatan tetapi doktor mengesahkan mangsa telah meninggal dunia.

Siasatan awal pihak polis mendapati tingkap dan pintu rumah itu berkunci dan menimbulkan rasa curiga.

Malah, posisi mangsa ketika ditemui juga menunjukkan dia seperti dicampak keluar.

Ekoran itu, polis mengesyaki individu yang melakukan perbuatan itu merupakan ahli keluarga mangsa sendiri.

Suspek, iaitu nenek tiri mangsa, akhirnya mengaku mencampak mangsa keluar dari tingkap.

Suspek berkata, dia bertindak sedemikian kerana tidka menyukai cucu perempuan dan sentiasa ‘terganggu’ apabila mangsa bermain di rumah.

Dua puluh hari sebelum kejadian itu juga, suspek berselisihan faham dengan anak lelaki dan menantunya mengenai mangsa, lalu keluar dari rumah sebelum pulang semula selepas beberapa hari kemudian.

Difahamkan, mangsa juga sering jatuh sakit dan menangis.

Disebabkan terganggu dengan suara tangisan mangsa, suspek mencampak keluar Jiya dari tingkap tingkat enam kediamannya semasa ahli keluarga yang lain sedang tidur.

Suspek mengunci tingkap dan kembali ke bilik tidur seperti tiada apa-apa yang berlaku.

Suspek ditahan polis semalam dan didakwa membunuh cucunya.


(VIDEO) Budak Berbasikal Dari Papar Ke Keningau

Shahrezan Ezan semasa dalam perjalanan balik beraya dari batu16 kimanis (Banjaran Crocker), terserempak dengan seorang budak lelaki tengah membonceng basikal lajak seorang diri.

Dikatakan budak itu dari papar hendak menuju ke rumah bapanya di Kampung Mampikit daerah keningau.

Jiwa budak lelaki ini sangat kental, berani dan sangat luar biasa kerana ketekadannya mengharungi jalan yang agak jauh dan berbukit bukau, ditambah lagi tidak ada bekalan langsung yang dibawa semasa perjalanan beliau.

Balik raya dari batu16 kimanis..banjaran croke,, Tiba2 tejumpa ni budak naik basikal lajak.. Ini lah seumur hidup sy, sy nmpk budak naik basikal lajak dari papar p keningau.. Jm 6 pagi.. Sampai bukit putung jm4 ptng.. Sy bantu mna yg mampu sja.. Kental kw boy.. Sendri lagi.. Dia ckp mau p kg mampikit laut keningau.. Nasip lah mc ada kwn d batu 8.. Kc naik d truck.. #dia ckp mau p jumpa bapa dia.

Sumber / Kredit Fb Shahrezan Ezan.


Penjenayah Dikehendaki EssCom Ustaz Mamay Ditembak Mati

LAHAD DATU: Seorang daripada 21 penjenayah yang dikehendaki Kawasan Keselamatan Khas Pantai Timur Sabah (Esscom), Ustaz Mamay Aburi ditembak mati pasukan keselamatan Filipina di Zamboanga minggu lalu.

Komander Esscom Datuk Hazani Ghazali berkata, kejayaan itu hasil perkongsian maklumat risikan antara pihaknya bersama Philippines-Western Mindanao Command (Westmincom), sehari sebelum Ustaz Mamay ditembak mati pada 8 Jun lalu.

“Ustaz Mamay yang juga Ketua Jemaah Group Zamboanga De Norte, adalah antara individu terbabit dalam insiden berbalas tembakan dengan anggota JKDM (Jabatan Kastam Diraja Malaysia) di perairan Mataking, Semporna, pada Disember tahun lalu membabitkan 50 das tembakan dilepaskan kepada bot pihak berkuasa negara.

“Kita memang mendapat maklum balas baik daripada Filipina dalam usaha membanteras  jenayah rentas sempadan seperti penculikan untuk mendapatkan wang tebusan (KFR) yang sering dilakukan Abu Sayyaf dan sekutunya ke atas komuniti maritim di pantai Timur Sabah,” katanya ketika dihubungi.

Tambahnya, terdahulu Esscom berjaya menahan tiga lelaki warga Filipina di perairan Laut Kinabatangan, dipercayai sebagai ‘mata-mata’ kepada kumpulan KFR, pada 6 Jun lalu.

“Mereka ditahan ketika pihak berkuasa melakukan rondaan di situ sebelum menyerahkan kepada pasukan keselamatan Filipina yang kebetulan melakukan di sempadan perairan negara berkenaan.

“Ia bertujuan bagi mengelak penambahan bilangan pendatang asing tanpa izin di pusat tahanan sementara (PTS) selain mengurangkan risiko jangkitan Covid-19 di negeri ini,” katanya.

Menurut Hazani, terdapat satu cubaan penculikan baharu berjaya dibanteras menjadikan jumlah keseluruhan sebanyak tiga kes sepanjang tempoh enam bulan pertama tahun ini.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ebit Lew ‘Terbang’ Ke Sabah, Bawa 75 Ribu ‘Face Mask’, 1000 Set Makanan, 100 Kerusi Roda & 200 Biji Tab Untuk Yang Memerlukan

Bila disebut nama Ebit Lew, pasti ramai mengenali insan hebat ini yang tidak pernah kenal erti penat dalam menghulurkan bantuan kepada mereka yang memerlukan. Tak kira di mana ceruk sekalipun, beliau akan turun padang membantu.

Malah, bantuan yang dikirimkan tidak mengira perbezaan agama, warna kulit mahu pun taraf kehidupan. Selagi terdaya, selagi itu ‘hero’ ini akan terus berkhidmat kepada masyarakat.

Kali ini, Ebit Lew tampil melakukan misi bantuan ke Sabah dengan membawa 1000 set makanan, 100 kerusi roda, 75 ribu penutup mulut dan hidung serta 200 biji Samsung Tab bagi kegunaan para pelajar dan mereka yang benar-benar memerlukan.

Doakan yer. Misi bantuan ke Sabah. Saya bawa 1000 set makanan, 100 kerusi roda, 75 ribu pcs mask, 200 Samsung Tab bagi kegunaan pelajar disana yang benar-benar memerlukan.

Terima kasih terharu sangat dengan My Jet dan Zen Aviation sponsor kapal untuk kami. Semoga Allah tambah rezeki buat MyJet. Terima kasih Klia Kargo Airport yang beri free caj. Baik sangat semua

Saya hantar barang dulu. Flight saya dijadualkan lusa dengan MAS Airlines. Terima kasih tak terhingga juga Mas Airlines beri special rate buat team kami. Semoga menjadi asbab kebaikan. – SiakapKeli

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Vaksin COVID-19: Teladani Penduduk Pedalaman Kampung Long Pasia

SIPITANG, 26 Jun : Walaupun menetap jauh di pedalaman di kawasan tanah tinggi Malingan pada ketinggian 1,000 meter dari aras laut, namun kefahaman yang baik penduduk Kampung Long Pasia mengenai kepentingan vaksin COVID-19 bagi melindungi komuniti mereka harus diteladani semua.

Meskipun serba-serbi kekurangan dari segi infrastruktur termasuk akses Internet, bukan penghalang kepada pemimpin masyarakat setempat dan penduduk Kampung Long Pasia sendiri untuk berusaha memastikan komuniti mereka faham kepentingan vaksin ini.

Ketua Kampung Long Pasia, Yakub Sim mengakui pada awalnya penduduk kampung itu sememangnya kurang yakin dengan vaksin terutama mengenai kesan sampingannya sehingga mendorong beliau turun padang menjelaskan perkara itu.

“Penduduk kampung ada terpengaruh dengan maklumat palsu berkenaan vaksin yang disebar orang tidak bertanggungjawab. Ada kata lepas jarum (selepas disuntik) boleh cepat meninggal dunia dan boleh jatuh sakit teruk, tetapi saya bersama beberapa orang kampung lain cuba faham betul-betul perkara ini.

“Banyak agensi kerajaan tolong kami seperti Kementerian Kesihatan, jadi kami betul-betul faham, kemudian kami usaha terangkan kepada orang kampung lain dan orang kerajaan pun sama-sama kami bantu terangkan, syukur ramai sudah percaya dan ambil vaksin,” katanya kepada Bernama di sini, baru-baru ini.

Beliau ditemui pada program ‘Jiwa Murni, Army Combat Medic Vaccination Programme’ iaitu program kerjasama Angkatan Tentera Malaysia, Kementerian Kesihatan dan Kerajaan Sabah di perkampungan pedalaman itu selama dua hari berakhir semalam bagi memberi 500 dos vaksin kepada penduduk.

Kampung Long Pasia terletak di kawasan pedalaman Sabah, kira-kira 300 kilometer dari Kota Kinabalu dan menempatkan kira-kira 700 penduduk, majoritinya dari etnik Lundayeh dan aktiviti ekonomi utama mereka adalah pertanian terutama padi dan ekopelancongan.

Yakub, 64, berkata walaupun penduduk masih boleh mendapatkan maklumat tentang COVID-19 dan vaksin melalui Internet namun berdepan dengan isu seperti talian Internet tidak stabil disebabkan situasi dihadapi menara komunikasi di kawasan tersebut.

“Ada Internet kerana ada tiang (menara komunikasi) dekat sini tetapi bila tiada minyak sampai (tiba) untuk hidupkan generator, tiang tidak dapat jalan (berfungsi) jadi talian Internet ada masa (ketikanya) bagus ada masa terus tiada… ditambah berita palsu banyak tular di Internet, saya usaha beritahu jangan percaya,” katanya.

Elsyana Frederick,16, berkata beliau berusaha sendiri meyakinkan ibu bapa, keluarga serta penduduk kampungnya untuk mendapatkan vaksin COVID-19 pada program itu selepas mendapat maklumat jelas mengenai vaksin dan COVID-19.

“Saya sekolah di Pekan Sipitang dan banyak dapat maklumat vaksin juga COVID-19 di sekolah terutama guru selain di Internet. Vaksin ini bagus cuma penduduk kampung ada susah sikit mahu percaya, kita terangkan dan jawab soalan mereka, jika tidak dapat jawab kami rujuk petugas kesihatan,” katanya.

Beliau berkata semangat melindungi komuniti yang diterapkan dalam dirinya sejak kecil menjadi pendorong kepadanya untuk berusaha menerangkan kebaikan vaksin kepada orang kampungnya seterusnya meyakinkan mereka bahawa vaksin dapat melindungi penduduk kampung daripada COVID-19.

Pegawai Perubatan dari Pejabat Kesihatan Daerah Sipitang Dr Siti Musfirah Jahri pula berkata pasukannya berdepan dengan kerisauan penduduk mengenai vaksin, namun memuji sikap penduduk yang hadir sendiri pada program itu untuk bertanya secara terus dengan petugas kesihatan mengenai vaksin.

“Jangan risau, sebelum bagi vaksin penduduk diberi penerangan, ada juga petugas kita yang terangkan kepada penduduk dalam bahasa tempatan seperti bahasa Lundayeh. Selain itu, berita palsu juga berikan cabaran tetapi komuniti ini berusaha terangkan, ini kita patut contohi,” katanya yang berasal dari Papar.

Dr Siti Musfirah berkata sebagai anak Sabah beliau amat berbangga dapat membantu melindungi penduduk terutama di kawasan pedalaman Negeri di Bawah Bayu itu daripada ancaman penyakit dan gembira dengan bantuan serta kerjasama penduduk setempat dalam merealisasi usahanya itu.

Tinjauan Bernama semasa program itu mendapati ramai penduduk hadir bagi mendapatkan vaksin, walaupun ada yang terpaksa dipapah dan didukung kerana tidak dapat berjalan dengan baik disebabkan uzur namun ia tidak mematahkan semangat mereka untuk mendapatkan vaksin COVID-19. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Beruang Sarkas Serang Pelatih Ketika Persembahan, Direnjat Dengan Letrik

Tular satu video di media sosial menunjukkan seekor beruang sarkas menyerang pelatiuhnya ketika sedang melakukan persembahan di Rusia.

Terdahulu beruang itu menolak kereta sorong yang kemudian mangsa meminta dia berhenti, lalu diberi sedikit makanan sebagai ganjaran.

Tiba-tiba haiwan itu bertindak agresif dan menyerang dan menggigit mangsa menyebabkan penonton kanak-kanak yang ketakutan menjerit.

Tambahan pula, kedudukan tempat duduk penonton dengan pentas sarkas tidak mempunyai pagar.

Mangsa tidak berupaya melawan haiwan besar itu. Namun rakan sekerjanya datang untuk cuba menghalang dengan menendang haiwan itu.

Bimbang keadaan semakin teruk, pihak sarkas terpaksa menembak beruang itu dengan pistol renjatan elektrik.

Sementara itu para penonton bertempiaran melarikan diri.

Mangsa dilaporkan cedera tetapi tiada sebarang maklumat penuh didedahkan.


2 Pelajar Melecur, Madrasah Terbakar Di Tawau

TAWAU: Dua pelajar lelaki melecur di kaki ketika menyelamatkan diri dalam kebakaran bangunan madrasah dua tingkat di Kampung Sri Bombalai, dekat Tawau, semalam.

Kejadian pada 6.50 petang itu mengakibatkan Madrasah Ad-Diniah Ar-Rahmaniah, Pondok Sungai Imam, terbakar 95 peratus.

Ketua Balai Jabatan Bomba dan Penyelamat Malaysia (JBPM) Tawau, Penolong Kanan Penguasa Bomba, Zulbada Alior berkata, pihaknya menerima panggilan berhubung kejadian jam 6.56 petang.

“Sepasukan 18 anggota bersama empat jentera dihantar ke lokasi kejadian.

“Operasi memadam struktur bangunan separuh kekal berkeluasan kira-kira 33.4 meter persegi itu menggunakan sumber air dari pili bomba berhampiran dan api dapat dikawal 10 minit kemudian,” katanya.

Beliau berkata, dua pelajar melecur pada bahagian kaki akibat terpijak bara api ketika menyelamatkan diri.

“Mereka diberi rawatan awal oleh Pasukan EMRS dan dihantar ke Hospital Tawau untuk rawatan lanjut.

“Punca kebakaran dan anggaran nilai kerugian masih dalam siasatan,” katanya.


Shafie Cabar Pairin Saman Jika Beliau Berbohong

BONGAWAN: Datuk Seri Mohd. Shafie Apdal mencabar bekas Presiden Parti Bersatu Sabah (PBS), Tan Sri Joseph Pairin Kitingan mengemukakan saman jika benar beliau berbohong apabila mendakwa Pairin telah mempengerusikan mesyuarat yang mencadangkan pelaksanaan Pas Residen Sabah.

Ketua Menteri berkata, beliau bercakap berdasarkan fakta melalui dokumen Minit Mesyuarat Jawatankuasa Teknikal Pengurusan Warga Asing Di Sabah pada 14 Mac 2016 di Pejabat Jabatan Ketua Menteri, Wisma Innoprise.

“Apa yang dikatakan mereka tidak benar, saya hanya memetik apa yang terkandung dalam minit mesyuarat, dalam minit yang dipengerusikannya sendiri pada 2016, dia cakap semalam yang saya ini berbohong tidak ada minit.

“Kandungan minit itu cukup jelas bukan kita reka bukan kita cipta saya harap sungguh, janganlah gunakan media sosial dalam kempen-kempen kita sehingga kita nyatakan yang tidak benar, itu seakan-akan datang daripada mereka itu benar,” katanya ketika ditemui media selepas merasmikan Pelancaran Unifi Di Bongawan pagi ini.

Semalam, Pairin yang berceramah di pihak Barisan Nasional (BN) sempena kempen Pilihan Raya Kecil (PRK) Parlimen Kimanis mendakwa Mohd. Shafie berbohong tentang kewujudan mesyuarat tersebut.

Mohd. Shafie yang juga Presiden Parti Warisan Sabah (Warisan) berkata, minit mesyuarat berkenaan turut menunjukkan beberapa nama yang hadir antaranya, bekas Setiausaha Kerajaan Negeri (SKN), Tan Sri Sukarti Wakiman dan bekas Pesuruhjaya Polis Sabah, Datuk Abdul Rashid Harun.

Sehubungan itu katanya, apa yang akan dilaksanakan nanti adalah cadangan terdahulu, cuma diberikan penambahbaikan agar lebih berkesan.

“Ini cadangan pemerintah dulu, dahulu cadangkan residen, sehingga ini berlaku kita kata janganlah buat pas residen sebab bunyinya tanggapannya rakyat di negara ini seolah-olah penduduk tetap pulak, jadi kita katakan dia bersifat sementara ia pas sementara.

“Pendatang Asing Tanpa Izin (PATI) beratus ribu mudah palsukan dokumen itu kerana ia kertas, bila kita tangkap kita hantar dia datang balik, lepas tu dia guna dokumen lain pulak.

“Ini usaha yang telah dicadangkan, bukan semua cadangan yang dicadangkan pemerintah terdahulu kita tolak, mana yang baik kita ambik tambah baik,” tegasnya.

Dalam sidang akhbar itu, Mohd. Shafie turut buat pertama kali mendedahkan minit mesyuarat berkenaan di depan lensa kamera media bagi mengesahkan dakwaannya.

“Ini minitnya, ini minit mesyuarat siapa pengerusinya boleh kita tengok, kalau saya bohong ini faktanya.

“Pas residen tujuannya apa boleh gunakan, ini mereka yang buat dalam minit takkan saya reka takkan saya cipta jangan cakap saya tipu,” katanya.


MySejahtera Kini Tawar Fungsi Cetak Sijil

KUALA LUMPUR: Aplikasi MySejahtera kini menawarkan fungsi baharu yang membolehkan pengguna mencetak sijil vaksinasi mereka menggunakan format Dokumen Mudah Alih (PDF) untuk kegunaan rentas negeri atau negara.

Menurut Menteri Kesihatan Khairy Jamaluddin, fungsi itu turut ditambah baik dengan menawarkan tarikh lahir individu.

“Kemaskini terbaharu di MySejahtera menunjukkan tarikh lahir dan membolehkan rakyat dan pelancong antarabangsa mencetak sijil menerusi format PDF,” ciapnya.

Ciapan itu dibuat sebagai membalas hantaran seorang pengguna Twitter @khairycordoba yang menjelaskan sijil digital boleh disimpan menerusi format PDF.

Sebelum ini aplikasi MySejahtera menawarkan funsi “Aduan” bagi membolehkan orang ramai melaporkan sebarang bentuk pelanggaran Prosedur Operasi Standard (SOP) di premis yang mereka kunjungi.

akhirnya, @my_sejahtera boleh export sijil digital dlm PDF, senang sikit utk urusan rentas negeri/negara nanti.terima kasih @Khairykj @JKJAVMY pic.twitter.com/lUwn9kGhPZ

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pematuhan SOP Di Daerah Penampang Amat Baik

PENAMPANG: Pematuhan terhadap Prosedur Operasi Standard (SOP) Perintah Kawalan Pergerakan (PKP) yang dikuatkuasakan di daerah Penampang berada pada tahap memuaskan setakat ini.

Ketua Polis Daerah Penampang Deputi Superintendan Mohd Haris Ibrahim berkata, hasil pemantauan yang dijalankan polis dari semasa ke semasa mendapati masyarakat di daerah ini amat baik.

Katanya, pihaknya sudah mengenalpasti beberapa lokasi tumpuan termasuk pasar borong tani di Jalan Penampang Bypass, di sini.

“Hari ini, saya bersama Penolong Pegawai Daerah Penampang hadir di pasar borong ini untuk memantau aktiviti harian dan tahap pematuhan SOP di pasar ini.

“Kita tahu pasar pemborong sayur ini adalah salah satu tempat tumpuan ramai di daerah ini kerana ia menyediakan bahan mentah, barang keperluan bukan saja untuk masyarakat Penampang tetapi juga Kota Kinabalu dam Putatan,” katanya ketika ditemui selepas meninjau pasar borang berkenaan, hari ini.

Mohd Haris berkata, pihaknya percaya tahap pematuhan yang amat baik ini disebabkan masyarakat memahami segala keperluan SOP yang ditetapkan pihak berkuasa termasuk Mahlis Keselamatan Negara (MKN).

“Saya berharap masyakat di daerah Penampang khususnya pengunjung di pasar borong ini akan terus berdsiplin mematuhi sop yg ditetapkan.

“Pematuhan ini adalah usaha bersama kumpulan ‘frontliners’ untuk memutuskan pandemik Covid-19 daripada terus menular di Penampang,” katanya.

Sementara itu, Mohd Haris berkata, setakat ini, tahap pematuhan SOP di daerah Penampang mencecah 92 peratus.

Katanya, ketika ini, pasukan pemantau IPD Penampang hanya membabitkan sebanyak 19 pasukan yang menjalankan pemantauan merangkumi semua premis dan kawasan kampung.

“Dengan mengambil kira keadaan semasa dan keperluan, IPD Penampang menambah pasukan pemantauan kepada 28 pasukan untuk memeriksa premis pernigaaan, rumah ibadah, perkilangan, pusat hiburan dan lokasi yang difikirkan perlu,” katanya.

Mohd Haris berkata, setakat ini IPD Penampang juga sudah mengeluarkan sebanyak 55 kompaun atas pelbagai kesalahan termasuk tidak memakai pelitup muka dan juga menaiki kenderaan lebih had. – AsiaTimes


Terima Lapan Jahitan Selepas Dikelar Pisau Di Hadapan Rumahnya

BEAUFORT: Lelaki menerima lapan jahitan selepas cedera di tangan akibat dikelar dengan pisau badik di hadapan rumahnya di Jalan Kubu 1, Beaufort.

Kejadian berlaku pada 10.30 malam Rabu lalu apabila mangsa berusia 29 tahun didatangi dua lelaki berusia 30 dan 33 tahun yang menaiki kenderaan berasingan.

Ketua Polis Daerah Beaufort Deputi Superintendan Azmir Abd Razak berkata, mangsa bertanya tujuan kunjungan mengejut itu sebelum seorang daripada mereka memaklumkan mangsa telah menyebabkan mereka kemalangan.

Katanya, mangsa didakwa punca mereka berlanggar sesama sendiri sebelum, suspek pertama berusia 33 tahun mengeluarkan pisau badik daripada begnya.

“Mangsa yang terkejut kemudian melarikan diri dengan masuk ke dalam keretanya, namun suspek mengarahkan mangsa menurunkan cermin kereta sebelum menggelar tangannya.

“Suspek sama kemudian memanjat kereta itu dan bertindak memecahkan cermin kerta mangsa. Suspek kedua pula menumbuk bumbung kereta dengan tangannya, sebelum kedua-duanya beredar,” katanya dalam kenyataan hari ini.

Azmir berkata, siasatan pihaknya mendapati kedua-dua suspek mabuk dan menyebabkan serangan itu.

Katanya, kedua-duanya ditahan di rumah masing-masing dan barangan kes (pisau badik) dirampas.

Menurutnya, dalam soal siasat suspek pertama mengaku mencederakan mangsa dengan pisau itu hingga mangsa dirujuk ke Hospital Beaufort dan menerima lapan jahitan.

“Anggaran kerugian ditanggung mangsa dianggarkan RM1,500 membabitkan kerosakan kenderaannya dan kes itu disiasat mengikut Seksyen 324 Kanun Keseksaan,” katanya.


Harga petrol kekal, diesel naik 1 sen

PUTRAJAYA: Harga runcit petrol RON97 dan RON95 masing-masing kekal RM2.28 seliter dan RM1.98 seliter manakala diesel naik sebanyak satu sen kepada RM2.18 seliter mulai tengah malam ini.

Kementerian Kewangan dalam kenyataan hari ini, berkata harga runcit berkenaan adalah untuk tempoh 26 Januari hingga 1 Februari ini.

Katanya, harga baru itu ditetapkan berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

“Harga produk petroleum yang diproses (refined product) di pasaran dunia bagi diesel pada ketika ini berada pada paras AS$73 (RM301) setong berbanding petrol RON95 iaitu pada paras AS$62 (RM226) setong.

“Perbezaan kos produk yang lebih tinggi bagi diesel berbanding petrol disebabkan oleh peningkatan permintaan bagi produk diesel terutama dari China dan juga peningkatan pengeluaran produk petrol di pasaran global,” katanya.

Kementerian Kewangan berkata, bagaimanapun seperti mana yang sudah dijanjikan, kerajaan akan menstabilkan harga jualan runcit bagi produk petrol RON95 dan diesel dengan mengekalkan harga jualan runcit masing-masing pada paras RM2.20 seliter dan RM2.18 seliter sekiranya harga pasaran produk melebihi paras harga berkenaan.

Sebelum ini, harga runcit bahan api bagi petrol RON97, RON95 dan diesel untuk tempoh 19 hingga 25 Januari masing-masing naik antara enam hingga 12 sen seliter berbanding minggu sebelumnya.

Harga bahan api RON97 dinaikkan sebanyak 6 sen kepada RM2.28 seliter, RON95 (RM1.98 seliter) dan diesel pula dinaikkan sebanyak 12 sen kepada RM2.17 seliter. – Berita Harian


Pesakit Dipindah Akibat Gangguan Elektrik Di Hospital Kota Kinabalu

KOTA KINABALU: Hospital Queen Elizabeth 1 (QEH1) di sini mengalami gangguan elektrik menyebabkan sejumlah pesakit terpaksa dipindahkan ke QEH2 di Damai.

Pengarah Kesihatan Sabah, Dr Rose Nani Mudin berkata, kes pembedahan turut dipindahkan ke QEH2.

Katanya, gangguan elektrik itu membabitkan menara berkembar, klinik pakar dan blok perubatan lama QEH1 pada 11.54 pagi tadi.

“Pada 12.08 tengah hari, syarikat konsesi Sedafiat menghubungi Sabah Electricity Sdn Bhd (SESB) dan pada 12.29 tengah hari, satu ‘troubleshooting’ dibuat bagi mencari punca gangguan elektrik,” katanya dalam kenyataan.

Beliau berkata, QEH1 mendapat set penjana kuasa tambahan sebagai sokongan terhadap penjana kuasa sedia ada, selain SESB turut memberikan dua set penjana kuasa mudah alih.

“Pada 8 malam, selepas dua set penjana kuasa mudah alih berfungsi, semua wad dan unit rawatan rapi (ICU) mendapat bekalan elektrik, kecuali dewan bedah.”

Sehingga kini, katanya, SESB dan syarikat konsesi masih berusaha membaiki kabel yang tidak berfungsi.

Terdahulu, The Star melaporkan pesakit terpaksa dirawat dalam keadaan gelap “dengan kakitangan perubatan sama ada menggunakan lampu suluh atau lampu telefon bimbit untuk bergerak”.

Menurut laporan itu, bekalan elektrik di kawasan tertentu hospital itu pulih semula sekitar 4.40 petang.

Ia turut memetik pegawai SESB sebagai berkata, gangguan bekalan elektrik itu disebabkan masalah “dalam hospital itu sendiri”.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sidang Media Khas Perdana Menteri Petang Ini

PUTRAJAYA : Perdana Menteri, Datuk Seri Ismail Sabri Yaakob akan mengadakan sidang media khas yang bakal disiarkan secara langsung pada pukul 3 petang ini.

Sidang akhbar itu boleh disaksikan menerusi beberapa platform, antaranya Radio Televisyen Malaysia (RTM), Bernama TV, Astro Awani, Alhijrah dan di laman Facebook.

Beliau dijangka membuat pengumuman berkenaan kebenaran rentas negeri memandangkan kadar vaksinasi dewasa telah mencecah 89.7 peratus semalam.

Sebanyak 0.3 peratus sahaja lagi diperlukan bagi mencapai syarat kadar vaksinasi 90 peratus ditetapkan sebelum kerajaan memberi kebenaran untuk merentas negeri.


PN Sedia Bertanding Semua Kerusi Jika UMNO Berkeras

MUAR: Perikatan Nasional (PN) bersedia meletak calon di semua kerusi pada Pilihan Raya Umum ke -15 (PRU-15) sekiranya Umno terus berkeras dan tidak mahu bertolak ansur berhubung pengagihan kerusi.

Pengerusi Perikatan Nasional (PN) yang juga Presiden Parti Pribumi Bersatu Malaysia (Bersatu), Tan Sri Muhyiddin Yassin menegaskan beliau tidak mempunyai halangan sekiranya Umno memutuskan tidak mahu bekerjasama dengan Bersatu pada PRU-15 nanti.

“Lebih baik Umno ambil semua 222 kerusi parlimen, jika menang bentuk kerajaan, tidak mengapalah. Namun, kalau Umno mahu ambil semua, saya (PN) pun hendak ambil semua. Satu lawan satu pun boleh, satu lawan dua pun boleh, satu lawan tiga pun boleh, sebab ini politik.

“Bukan tak penting isu kerusi, penting kalau tiada kerusi tidak dapat tubuh kerajaan tetapi saya tidak mahu jadi sombong, nanti rakyat marah. Saya faham dengan kenyataan pemimpin Umno ketika Perhimpunan Agung Umno (PAU) kerana saya juga pernah ada di situ suatu masa dulu.

“Kita sebagai ahli politik seharusnya mendahulukan kepentingan rakyat termasuk menyelesaikan masalah berbangkit akibat pandemik Covid-19, menyelesaikan pemberian vaksin dan mengukuhkan ekonomi rakyat, berbanding isu lain,” katanya pada sidang media selepas merasmikan Zon Ekonomi Khas Pagoh Fasa 1, di sini, hari ini.

Hadir sama, Exco Kerja raya, Pengangkutan dan Infrastruktur Johor, Mohd Solihan Badri.

Hari ini media melaporkan Umno tidak akan mengalah dan memperjudikan mana-mana kerusi parti itu pada PRU-15.

Timbalan Presidennya, Datuk Seri Mohamad Hasan dilaporkan berkata, semua kerusi Umno adalah milik parti itu dan ia tidak akan sesekali dilepaskan.

Muhyiddin yang juga Ahli Parlimen Pagoh menegaskan, beliau tidak mahu berdebat dan berbincang soal pembahagian kerusi secara terbuka, sebaliknya akan memberi keutamaan kepada hal rakyat terutama soal keperluan asas dan ekonomi.

“Bukan saya tidak boleh berpolitik, bukan saya tak boleh berbahas, sebahagian kehidupan saya adalah bergelumang dalam politik, saya boleh berbahas dengan sesiapa saja, namun itu saya elakkan buat masa ini.

“Saya nak elak begitu bukan saya takut, tetapi kerana rakyat resah, hidup susah nak makan tiada duit, makan tidak cukup untuk alas perut. Saya tak tahu kenapa parti politik tak prihatin. Ada masalah lain yang perlu diberikan keutamaan.

“Soal pertama menguruskan masalah Covid-19, soal kedua pula pemberian vaksinasi yang cukup penting dalam menentukan rakyat selamat dan sihat. Seterusnya soal ketiga pula ekonomi,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Filipina Dilanda Gempa Bumi Ketika Perangi COVID-19

MANILA: Jangkitan COVID-19 di Filipina melonjak kepada 25,392 kes selepas Jabatan Kesihatan (DOH) melaporkan 607 lagi kes baharu hari ini.

DOH dalam buletinnya memaklumkan dua kes bertindih sudah pun dikeluarkan daripada keseluruhan 24,787 kes yang dilaporkan semalam.

“Jumlah kes yang dilaporkan tertakluk kepada perubahan kerana angka itu sedang melalui pembersihan dan pengesahan berterusan,” katanya.

DOH turut memaklumkan, jumlah kes yang pulih meningkat kepada 5,706 orang selepas 252 lagi pesakit sembuh daripada penyakit berkenaan.

Jumlah kematian pula meningkat kepada 1,074 kes selepas 22 lagi kematian dicatatkan akibat virus itu.

Menurut DOH, 288 kes harian yang dilaporkan adalah di Metro Manila, 85 kes di wilayah Central Visayas di tengah Filipina, manakala 234 kes dilaporkan di bahagian lain negara itu.

Sementara itu, awal pagi semalam, Institut Vulnakologi dan Seismologi Filipina (PHIVOLCS) memaklumkan gempa bumi dengan magnitud lima pada skala Richter menggegarkan Wilayah Oriental Davao di selatan Filipina.

Institut itu berkata, gempa bumi itu, yang melanda pada jam 10.11 pagi waktu tempatan, berlaku pada kedalaman 10 kilometer (km), kira-kira 136 km dari tenggara bandar Governor Generoso.

Katanya, gempa terbabit, yang secara asalnya tektonik, akan mencetuskan gempa susulan, namun tidak akan menyebabkan kemusnahan.

Filipina sering mengalami aktiviti gegaran kerana kedudukannya yang terletak di sepanjang ‘Lingkaran Api Pasifik’.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar Menerima 19 Jahitan Antara Yang Cedera Dalam Kemalangan Membabitkan Tiga Kenderaan

PELAJAR PEREMPUAN MENERIMA 19 JAHITAN ANTARA YANG CEDERA, KEMALANGAN MEMBABITKAN TIGA KENDERAAN

TAWAU; 11 APRIL 2019 (Khamis) – Pelajar perempuan Tingkatan satu menerima 19 jahitan di bahagian muka dan tangan kanan selepas terlibat dalam kemalangan tiga kenderaan di Batu 22 Jalan Apas, Tawau, petang kelmarin.

Dalam kejadian 5.50 petang itu, tiga lagi pelajar perempuan dari sekolah Menengah yang sama dan seorang wanita berumur 35 tahun turut mengalami kecederaan ringan sementara empat lagi pelajar serta seorang pemandu tidak mengalami sebarang kecederaan.

Pemangku Ketua Polis Daerah Tawau, Supt Nor Azizulkufli Mansor dalam kenyataan berkata, kemalangan berlaku apabila bas sekolah yang membawa 9 penumpang itu telah memasuki lorong kanan semasa mengubah haluannya sebelum dilanggar sebuah pacuan Empat roda di arah terbabit.

Kemalangan menyebabkan bas sekolah terseret ke hadapan dan telah terlanggar dengan sebuah lori.

Katanya, kesemua mangsa seterusnyadikejarkan ke Hospital Besar Tawau Sementara kes disiasat di bawah Seksyen 43(1)(A) Akta Pengangkutan Jalan (APJ) 1987.


19,740 Kes Positif Baharu Covid-19, 274 Lagi Kematian

PUTRAJAYA: Kementerian Kesihatan melaporkan 19,740 kes baharu Covid-19 dan 274 kematian dalam tempoh 24 jam lalu, manakala 17,450 pesakit sembuh.

Ini menjadikan keseluruhan 1,162,578 daripada 1,424,639 pesakit Covid-19 sudah pulih, manakala 12,784 lagi meninggal dunia akibat virus itu.

Ini adalah hari keempat jumlah jangkitan harian mencatatkan penurunan sejak rekod tertinggi 21,688 kes dilaporkan pada 12 Ogos lalu.

Ketua Pengarah Kesihatan, Dr Noor Hisham Abdullah berkata, terdapat 249,277 kes aktif, dengan 520 daripada 1,047 pesakit di Unit Rawatan Rapi memerlukan bantuan pernafasan.

Katanya, Selangor terus mencatatkan jumlah jangkitan harian tertinggi dengan 5,706 kes.

Ia disusuli Sabah (1,728), Kedah (1,592), Sarawak (1,566), Johor (1,510), Kuala Lumpur (1,360), Pulau Pinang (1,251), Kelantan (1,227), Melaka (1,120), Perak (938), Terengganu (688), Pahang (646), Negeri Sembilan (343), Putrajaya (43), Perlis (20) dan Labuan (dua).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Kolera Di Sabah Meningkat Mendadak

KOTA KINABALU: Bilangan kumulatif kes penyakit kolera di Sabah meningkat secara mendadak kepada 43 kes, berbanding 21 seperti direkodkan pada 1 Julai lalu.

Menteri Kesihatan dan Kesejahteraan Sabah, Datuk Frankie Poon Min Fung, berkata faktor utama peningkatan dua kali ganda kes dalam tempoh tiga minggu itu, adalah kerana jangkitan penyakit bawaan air dan makanan tercemar.

“Walaupun kolera dapat diubati dan tidak membawa maut seperti COVID-19, namun ia boleh menyebabkan kematian dalam kes-kes yang serius jika tidak diberi rawatan segera,” katanya dalam satu kenyataan di sini, hari ini.

Beliau berkata antara punca utama jangkitan penyakit berkenaan adalah disebabkan pesakit memakan makanan yang tidak dimasak atau mentah serta tidak membersihkan peralatan memasak dengan air yang dirawat.

“Oleh itu, penting untuk kita mengambil langkah pencegahan yang diperlukan untuk menjaga keselamatan diri dan keluarga dengan minum air dimasak dan mencuci tangan dengan sabun sebelum makan atau mengendalikan makanan dan setelah pergi ke tandas.

“Selain itu pastikan makanan laut dan daging dimasak dengan betul,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Ingin Bertemu Lim Guan Eng Bincang Masalah Kewangan Negara

KOTA KINABALU: Ketua Menteri Datuk Seri Mohd Shafie Apdal berhasrat bertemu dengan Menteri Kewangan Malaysia Lim Guan Eng bagi membincangkan lebih lanjut mengenai masalah kewangan yang dihadapi negara pada saat ini.

Beliau berkata, Sabah juga tidak terkecuali menghadapi masalah kewangan sendiri yang mana negara kini pada keseluruhannya sedang menghadapi masalah berkenaan.

Sehubungan itu, beliau menegaskan bahawa apa yang penting adalah untuk mencari jalan penyelesaian supaya negara dan negeri dapat menangani masalah itu dengan sebaiknya.

“Kita sedar bahawa negara mempunyai masalah menyalurkan pembiayaan. Sabah juga menghadapi masalah yang sama dan apa yang penting di sini adalah bagaimana kita boleh mengurangkan hutang itu.

“Jadi, saya perlu berunding dengan beliau (Lim) kerana kita mempunyai beberapa sesi mesyuarat dengan mereka (Kerajaan Persekutuan)… kita akan lihat bagaimana penyelesaian nanti kerana saya belum dimaklumkan mengenai perkara itu (kenyataan Lim),” katanya ketika ditemui selepas merasmikan Program Perpaduan Dalam Kepelbagaian, di sini, malam kelmarin.

Beliau berkata demikian ketika diminta mengulas kenyataan Menteri Kewangan Lim Guan Eng baru-baru ini, bahawa Kerajaan Persekutuan tidak dapat memenuhi janji untuk memberi royalti 20 peratus kepada Sabah dan Sarawak kerana negara masih dibebani dengan hutang besar yang tersisa daripada pentadbiran terdahulu.

Jelas Shafie, isu sedemikian perlu diperincikan semula dan seharusnya tidak ada pengecualian kerana ia membabitkan pembangunan di negeri ini yang hanya memerlukan sedikit wang supaya tidak ketinggalan dari negeri lain yang sedang membangun.

Beliau juga berharap akan mendengar berita baik daripada Perdana Menteri Tun Dr Mahathir Mohamad berhubung pembangunan kedua-dua negeri ini ketika lawatannya ke Kuching sempena sambutan Hari Malaysia peringkat kebangsaan hari ini.

Mengenai program yang julung kali diadakan itu, beliau berkata kerajaan amat mengalu-alukan penganjuran sedemikian oleh badan bukan kerajaan (NGO) dalam memupuk perpaduan antara kaum dan agama di negeri ini.

Katanya, memupuk semangat perpaduan dan kesatuan amat penting pada masa ini bagi menangani isu atau sentimen perkauman yang semakin membimbangkan dalam kalangan rakyat.

“Kita sedar dan tahu bahawa cabaran perlu dihadapi dalam suasana kepelbagaian kaum yang ada, kerana bukan mudah untuk terapkan kesatuan dan perpaduan apatah lagi dengan hambatan setiap jam di media sosial mengenai masalah kaum dan agama.

“Justeru, jiwa dan pemikiran harus kental supaya tidak didorong oleh pemikiran negatif yang memecah belah perpaduan antara kita… jadi kerjasama semua pihak dalam memupuk perpaduan perlu diteruskan,” katanya.


Warisan Tidak Sertai PRN Melaka – Shafie Apdal

KUALA LUMPUR: Parti Warisan Sabah (Warisan) tidak akan menyertai Pilihan Raya Negeri (PRN) Melaka walaupun ada permintaan untuk parti itu berbuat demikian.

Presiden Warisan, Datuk Seri Mohd Shafie Apdal berkata, biarpun Warisan akan melebarkan sayap ke Semenanjung, namun untuk terlibat dalam PRN Melaka, ia masih terlau awal.

Kata beliau, Warisan sebaliknya akan memberi tumpuan terhadap persiapan menghadapi Pilihan Raya Umum Ke-15 (PRU15).

“Kita tak campur tangan dalam urusan PRN Melaka. Untuk terlibat di peringkat negeri (di Semenanjung) masih awal lagi.

“Jadi, Warisan tidak meletakkan sebarang calon,” katanya pada sidang akhbar di sini pada Selasa.

Pendirian itu sekali gus menyaksikan Warisan menjadi parti kedua mengumumkan untuk tidak menyertai PRN Melaka pada 20 November depan selepas pendirian sama dinyatakan Parti Pejuang Tanah Air (Pejuang) pada Isnin.

Pengerusi Pejuang, Tun Dr Mahathir Mohamad berkata, parti itu beranggapan PRN berkenaan cuma mainan politik pihak tertentu selain keadaan semasa negara yang masih berdepan penularan COVID-19 bukan masa terbaik untuk pilihan raya diadakan.

Mengulas lanjut, Mohd Shafie berkata, rakyat ternyata sudah muak dengan percaturan politik sedemikian.

“Saya difahamkan ada rakyat yang tidak mahu keluar mengundi. Fokus rakyat sekarang untuk teruskan (kelangsungan) hidup dan nak cari makan,” katanya.

Memperincikan tentang persediaan menghadapi PRU15, Mohd Shafie menegaskan, persiapan yang dilakukan berjalan lancar terutama dalam usaha mengembangkan sayap Warisan ke Semenanjung dengan menjalin kerjasama bersama parti Ikatan Demokratik Malaysia (Muda).

“Setakat ini saya dah lakukan perbincangan dengan Pengasas Bersama Muda, Syed Saddiq Syed Abdul Rahman dan beberapa pimpinan lain dan mereka menyatakan kesediaan untuk menyertai Warisan.

“Apa yang penting, menerusi usaha ini kita menyediakan satu landasan kepada orang muda untuk berkhidmat selaras dengan apa yang diharapkan pengundi kerana mereka penting bagi kita,” katanya. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih 30% Harga Tiket Kapal Terbang Diturunkan

KUALA LUMPUR: Lebih 30% harga tiket penerbangan diturunkan susulan kesediaan Suruhanjaya Penerbangan Malaysia (MAVCOM) untuk bertolak ansur menurunkan kadar harganya pada musim perayaan.

Ketua Setiausaha Kementerian Pengangkutan Isham Ishak bagaimanapun berkata, suruhanjaya itu akan mengeluarkan kenyataan rasmi bagi melihat secara terperinci kadar perbandingan penurunan harga tiket penerbangan dalam masa terdekat.

“Ada yang mengatakan ia (tiket penerbangan) naik 70%, tetapi kita telah berjaya kurangkan banyak daripada kadar berkenaan, pagi ini pun apabila kita lihat, sudah ada penurunan.

“Ini kerana kita berjaya meningkatkan kekerapan penerbangan dengan cara ‘redeploy’ (menyusun semula pergerakan) kapal-kapal terbang supaya tumpuan diberikan kepada sektor (perayaan) ini,” katanya.

Beliau berkata demikian kepada pemberita selepas majlis penghantaran kakitangan Express Rail Link (ERL) ke ‘Al Mashaaer Al Mugaddassah Metro Line’ bagi menyokong operasi musim Haji 2022, di KL Sentral, hari ini.

Semalam Perdana Menteri Ismail Sabri Yaakob mengingatkan pengendali syarikat penerbangan agar tidak mengambil keuntungan secara berlebihan dengan menaikkan harga tiket penerbangan ke Sabah dan Sarawak terlalu tinggi pada musim perayaan ini.

Isu harga tiket penerbangan ke Sabah dan Sarawak menjadi perbualan hangat sejak kebelakangan ini apabila harga yang dipaparkan di laman web syarikat penerbangan dikatakan meningkat sehingga RM2,000 bagi penerbangan dua hala ke Sabah atau Sarawak, berbanding kebiasaan sekitar RM300 bagi perjalanan sama. – BERNAMA


Lori Bawa Muatan Petrol & Diesel Ditahan

KOTA KINABALU: Seorang pemandu warga asing ditahan bersama lori muatan minyak petrol dan diesel tanpa kelulusan dengan nilai keseluruhan RM160,550, hari ini.

Suspek warga Indonesia berusia 27 ditahan pegawai dan anggota dari Batalion 20 Pasukan Gerakan Am (PGA) Beluran ketika melalui Pusat Pemeriksaan Darat (RCP) Sapi Nangoh, Beluran, kira-kira 9 pagi.

Komander Briged PGA Sabah Senior Asisten Komisioner Abdul Rani Alias berkata, hasil pemeriksaan pegawai dan anggota bertugas menahan sebuah lori dipandu lelaki warga Indonesia yang dari arah Sandakan menuju ke Tongod.

Katanya, hasil pemeriksaan mendapati lori membawa 43 tong biru.

“Selepas menjalankan pemeriksaan didapati 25 tong berisi petrol dan diesel manakala 18 tong adalah kosong.

“Selepas semakan dibuat, didapati lori berkenaan membawa minyak bersubsidi melebihi had yang dibenarkan iaitu berjumlah 5,000 liter,” katanya ketika dihubungi, hari ini.

Abdul Rani berkata, lori bersama suspek dan rampasan dibawa ke Ibu Pejabat Polis Daerah (IPD) Beluran sebelum diserahkan kepada Kementerian Perdagangan Dalam Negeri Dan Hal Ehwal Pengguna (KPDNHEP) untuk tindakan lanjut.

“Kes disiasat mengikut Seksyen 21 Peraturan Kawalan Bekalan 1974 Akta Kawalan Bekalan 1961,” katanya. – HMetro


Motosikal Rempuh Pokok, Anggota Tentera Maut

LABUAN: Seorang anggota tentera maut selepas motosikal ditunggangi terbabas sebelum melanggar pokok di Jalan Tanjung Purun berhampiran gelanggang bowling Padang, semalam.

Dalam kejadian kira-kira pukul 4 pagi itu, mangsa kenali pasti sebagai Muhamad Afiq Mohamad Waris, 31, disahkan meninggal dunia di tempat kejadian ekoran kecederaan parah pada bahagian kepala.

Ketua Polis Daerah Labuan, Superintendan Muhamad Farid Ahmad berkata mangsa dipercayai anggota tentera selepas melihat alamat terakhirnya di markas tentera udara Kuala Lumpur.

“DIfahamkan mangsa menunggang motosikal jenis Yahama itu seorang diri dan dipercayai dalam perjalanan dari arah bandar menghala ke Kem Tentera Udara Diraja Malaysia (TUDM) Membidai .

“Bagaimanapun, sejurus tiba dilokasi kejadian motosikal mangsa dipercayai hilang kawalan  selepas melalui selekoh ke kiri lalu terbabas ke kanan jalan dan terlanggar pokok,” katanya dalam kenyataan di sini hari ini.

Muhamad Farid berkata pegawai perubatan yang ditugaskan ke lokasi kemalangan mengesahkan mangsa sudah meninggal dunia ditempat kejadian.

Jelasnya mayat mangsa dibawa ke Hospital Nukleus Labuan untuk bedah siasaat manakala motosikal mangsa yang mengalami kerosakkan teruk dibawa ke Balai Polis Labuan untuk pemeriksaan Puspakom.

Menurut beliau kes tersebut disiasat mengikut Seksyen 41 (1) Akta Pengangkutan Jalan (APJ) 1987. – SabahNewsToday


5 Ditahan Ketika Lapah Daging Haiwan Buruan

LAHAD DATU: Buru, tombak dan lapah. Itu perbuatan kejam empat lelaki warga Indonesia termasuk seorang pekerja ladang kelapa sawit berhampiran yang ditahan selepas dipercayai terbabit dalam aktiviti pemburuan haram, di Hutan Simpan Tabin, dekat sini, kelmarin.

Dalam kejadian pukul 12.30 malam itu, semua suspek berumur antara 20 hingga 50 tahun itu ditahan ketika sedang leka melapah hasil buruan mereka dipercayai bagi memudahkannya untuk diseludup keluar.

Turut ditahan seorang lelaki tempatan berusia 27 tahun yang dikatakan menjadi pelanggan dan membayar upah untuk haiwan liar yang diburu itu.

Difahamkan, seorang daripada suspek warga Indonesia yang juga pekerja ladang kelapa sawit berhampiran menjadi dalang utama aktiviti tersebut memandangkan dia mempunyai akses keluar masuk ladang selain arif selok-belok kawasan persekitaran.

Ketua Konservator Hutan, Datuk Mashor Jaini menerusi kenyataan media, hari ini, mengesahkan tangkapan tersebut.

“Kami turut merampas tiga bangkai haiwan liar selain daging, bahagian dan organ dalaman haiwan yang siap dilapah.

“Dalam masa sama, beberapa peralatan termasuk tiga tombak dengan kesan darah dipercayai digunakan untuk aktiviti pemburuan tersebut,” katanya.

Sehubungan itu, semua suspek ditahan dan diserahkan kepada Jabatan Hidupan Liar Sabah untuk disiasat mengikut Enakmen Pemuliharaan Hidupan Liar 1997.

Tambah Mashor, pihaknya kesal apabila aktiviti pemburuan haram itu didalangi oleh pekerja ladang kelapa sawit yang terletak bersempadan dengan Hutan Simpan Tabin.

“Perkara seperti ini tidak sepatutnya berlaku kerana setiap pemilik dan pekerja ladang sedia maklum akan larangan pemburuan haiwan dilindungi di kawasan hutan simpan.

“Bagaimanapun, tindakan pekerja ladang warga Indonesia itu dianggap khianat kerana cuba mengaut keuntungan dengan membawa rakan subahat untuk berburu di situ,” katanya.

Mashor berkata, pihaknya berharap agar pemilik dan pekerja ladang lebih peka dalam mematuhi peraturan yang telah ditetapkan undang-undang.

“Ini termasuk meningkatkan kawalan keselamatan di pos kawalan dan sempadan ladang bagi mengelakkan pemburu haram menceroboh seterusnya menjadikan kawasan mereka sebagai laluan ke hutan simpan,” katanya.


‘Spoter’ Kini Juga Kumpulan Penculik – ESSCom

LAHAD DATU, 24 Sept: Spoter atau tali barut kepada kumpulan penculik di kawasan perairan timur Sabah kini turut terlibat dalam kegiatan itu bagi mendapatkan wang tebusan, kata Komander ESSCom Datuk Hazani Ghazali.

Kegiatan tali barut, yang dikenali sebagai spoter itu katanya dikesan sejak Jun lepas dan sehingga kini 11 tali barut yang dikesan di Kunak, Lahad Datu dan Semporna ditembak mati oleh pasukan keselamatan.

“Kawasan Keselamatan Khas Pantai Timur Sabah (ESSCom) kini giat memburu saki baki tali barut (spoter) yang masih bebas dan melakukan kegiatan penculikan untuk wang tebusan,” katanya dalam temu bual bersama Bernama.

Kejadian tiga nelayan Indonesia yang dilapor diculik di perairan Tambisan, Tungku, semalam juga katanya disyaki dilakukan oleh spoter dan kumpulan penculikan untuk wang tebusan (KFRG).

“Kami sudah kenal pasti kumpulan KFR dari Tawi-Tawi, memang ada (penglibatan) tali barut dalam kejadian itu,” katanya.

Dalam kejadian kira-kira jam 11.50 pagi itu, tiga nelayan iaitu Maharudi Lunani, 48, Muhammad Farhan, 27, Samiun Maneu, 27, hilang dipercayai diculik sekumpulan lelaki bersenjata dan bertopeng di perairan Tambisan.

Kumpulan bersenjata itu yang menaiki dua bot pam dilapor melarikan diri ke perairan Tawi-Tawi.

Hazani berkata tali barut yang sebelum ini sekadar pemberi maklumat kepada kumpulan penculikan untuk wang tebusan (KFRG) di perairan Zon Selamat Timur Sabah (ESSZone), kini turut bertindak sebagai penculik.

“Tali barut kepada KFRG ini adalah pendatang tanpa izin warga Filipina tetapi duduk di Sabah dan mahir selok belok perairan di ESSZone…tali barut kemudian akan menyerahkan mangsa culik kepada KFRG di Tawi-Tawi Selatan Filipina,” katanya.

Hazani berkata terdapat empat kategori penculik di ESSZone iaitu Kumpulan Abu Sayyaf (ASG) dari Jolo, selatan Filipina; ASG dan KFRG dari Tawi-Tawi bersama masuk ESSZone dan menculik; KFRG Tawi-Tawi masuk ke ESSZone dengan bantuan tali barut untuk menculik; dan tali barut yang menjadi penculik.

Beliau berkata dua lelaki Filipina yang merupakan tali barut kepada KFRG dari Sitangkai, Selatan Filipina ditembak mati oleh pasukan keselamatan Malaysia di perairan Felda Sahabat 2, Tungku dekat sini pada 3 Sept lalu.

“Mereka ini (suspek ditembak mati) turut berada di atas kapal ketika kejadian penculikan 18 Jun lalu di perairan Tambisan berhampiran Tawi-Tawi, Selatan Filipina, di mana 11 lelaki Suluk bercampur Pala’u daripada Semporna, diculik,” katanya.


Vaksinasi COVID-19 Persiap Malim Gunung Kinabalu Terima Pelancong

RANAU, 10 Julai : Petugas Gunung Kinabalu terutama malim gunung menyifatkan suntikan vaksin yang diberi pada program vaksinasi bagi kumpulan itu sebagai langkah mempersiap mereka untuk menerima pelancong dalam norma baharu nanti.

Suzana Bulangai, 48, berkata vaksinasi sangat penting bukan hanya untuk melindungi diri mereka daripada jangkitan wabak tetapi juga kepada pelancong yang dibawa mendaki Gunung Kinabalu nanti.

“Vaksin ini amat penting kerana risiko jangkitan ada, jadi vaksin ini sebagai perlindungan,” kata malim gunung wanita itu kepada Bernama selepas program vaksinasi dekat sini pada Khamis.

Pada program anjuran Taman Taman Sabah (TTS) dengan kerjasama Pejabat Kesihatan Ranau di Taman Kinabalu, Kundasang itu, kira-kira 300 individu terdiri daripada malim gunung, porter dan kakitangan TTS menerima suntikan vaksin COVID-19 dengan seramai 60 petugas kesihatan mengendalikan proses vaksinasi.

Seorang lagi malim gunung, Ehing Sakumbang, 47, berterima kasih kepada TTS atas usaha itu kerana ia dapat memudahkan mereka yang terlibat dalam sektor pelancongan menerima suntikan vaksin secepat mungkin.

“Ini inisiatif yang bagus kerana ia sebagai persediaan kami sebelum aktiviti pendakian dibuka semula dan dalam masa sama dapat melindungi diri daripada jangkitan COVID-19,” katanya.

Pandangan sama turut diberikan Japarin Ginsos, 43, yang berkata insiatif diambil TTS itu sangat tepat apatah lagi beliau difahamkan hanya malim gunung yang menerima vaksin dibenar untuk meneruskan tugasan mereka apabila aktiviti pendakian beroperasi semula.

“Saya menerima panggilan janji temu seminggu lebih awal. Walaupun ada rasa gementar kerana takut jarum tetapi perasaan itu hilang kerana saya gembira dan teruja untuk menerima suntikan vaksin,” katanya.

Bagi seorang lagi malim gunung Abdul Hasinin Kasim, 49, program vaksinasi secara berkelompok untuk malim gunung akan dapat memastikan mereka tidak tercicir daripada menerima vaksin. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Menyamar Jadi Pembasmi Nyamuk Sebelum Rompak

PENAMPANG: Ditolak sehingga jatuh sebelum mulutnya ditutup menggunakan kain. Itu detik cemas dihadapi seorang wanita warga emas ketika rumahnya dimasuki penjenayah dalam kejadian di Jalan Santung, di sini semalam.

Dalam kejadian kira-kira jam 12.30 tengah hari itu, mangsa yang berusia 72 tahun diperdaya dua lelaki yang menyamar sebagai pekerja pembasmi nyamuk di kawasan rumahnya.

Ketua Polis Daerah Penampang, Deputi Superintendan Mohd Haris Ibrahim berkata, pihaknya menerima laporan berhubung kejadian itu pada jam 8 malam daripada anak mangsa bahawa rumah mereka dimasuki pencuri.

“Menurut pengadu, ketika kejadian ibunya berseorangan di rumah dan tiba-tiba didatangi dua suspek menyamar sebagai pekerja pembasmi nyamuk Aedes.

“Mangsa kemudian membenarkan mereka masuk ke dalam rumah. Sebaik masuk, mangsa ditolak sehingga terjatuh sebelum bertindak menutup mulut mangsa menggunakan kain,” katanya ketika dihubungi, di sini hari ini.

Mohd Haris berkata, mangsa tidak dapat melawan disebabkan faktor usia dan sukar untuk berjalan.

“Suspek pula masuk ke dalam bilik dan menyelongkar barang milik mangsa sebelum bertindak melarikan diri menggunakan kereta berwarna merah.

“Hasil pemeriksaan, tabung berisi wang syiling dianggarkan berjumlah RM10 dilarikan dan wanita terbabit cedera calar di bahagian siku sebelah kanan,” katanya.

Berikutan kejadian itu, Mohd Haris berkata, pihaknya giat mengesan dua suspek berkenaan.

“Salah seorang daripadanya bertubuh tinggi dan gemuk manakala seorang lagi kurus dan rendah. Kes disiasat Seksyen 395 Kanun Keseksaan,” katanya.


Dadah: Lelaki Tempatan Ditahan, Rampas Barangan RM26,000

KUDAT: Hasrat seorang lelaki tempatan untuk mengedar dadah jenis syabu yang berada dalam milikannya tidak kesampaian apabila suspek berjaya dikesan Unit Risikan Marin (URM), di Taman Lajong, di sini semalam.

Komander Pasukan Polis Marin Wilayah 4 Sabah, Asisten Komisioner Mohamad Pajeri Ali berkata, URM Kudat menahan lelaki tempatan berusia 33 tahun itu dalam Op Terancang yang dijalankan di Taman Lajong, Kudat.

Beliau berkata, ketika pemeriksaan dilakukan ke atas suspek dan kenderaan yang dinaiki, URM menemui 34 tiub plastik mengandungi hablur jernih disyaki dadah jenis syabu.

“Pemeriksaan lanjut mendapati terdapat wang sejumlah RM1,304 dan barang peribadi milik suspek.

“Kesemua dadah dan barangan milik suspek itu dirampas, anggaran rampasan keseluruhan bernilai RM 25,904,” katanya dalam satu kenyataan, di sini hari ini.

Mohamad Pajeri berkata, suspek dan barang rampasan dibawa ke Markas Operasi Pasukan Polis Marin Kudat untuk tindakan lanjut.

Kes itu disiasat mengikut Seksyen 39A Akta Dadah Berbahaya 1952.

Menurutnya, PPM Sabah akan meneruskan Pelan Tindakan Pengoperasian Pencegahan Jenayah Perairan Sabah dengan lebih agresif dan proaktif menjelang Tahun Baharu 2020 sehingga perayaan Tahun Baharu Cina 2020.


18 Peserta Sabah Harumkan Nama Negara Di Cambodia

TAWAU: 18 peserta Sabah berjaya mengharumkan nama negara dengan meraih pingat dalam pertandingan UCMAS International Abacus & amp Mental Arithmetic kali ke 24 di The Premier Center Sen Sok, Phnom Penh, Cambodia baru-baru ini.

Pertandingan tersebut melibatkan 7,000 peserta daripada 40 buah negara dan telah dirasmikan oleh Pengasas dan Presiden UCMAS International Prof. Dr. Dino Wong.

Peserta negeri yang dihantar ke Cambodia menyertai pertandingan itu dipimpin oleh Jannetces Lim Ming Choo Guru Besar Pusat Aritmatik Mental UCMAS Tawau & amp UCMAS Negeri Sabah dan Labuan, Cecilia Ng Chen Mei Guru Besar Pusat Aritmatik Mental UCMAS Lahad Datu dan Shirley Liaw Shek Li Guru Pusat Aritmatik Mental UCMAS Lahad Datu.

Menteri Pendidikan Cambodia, Dr. Hang Chuon Naron juga mengumumkan UCMAS telah berjaya mendapat pengiktirafan daripada ‘Asia Book Of Records’ kerana mengadakan pelajaran sampoa terbesar di seluruh dunia manakala di Pusat Premier Center Sen Sok, Phnom Penh, Cambodia juga sudah mencecah  2,231 orang peserta yang menyertainya.

Presidennya mengucapkan syabas dan tahniah kepada semua rakan kongsinya daripada pelbagai negara kerana mewujudkan  Institusi Pendidikan ini di negara masing-masing sehingga dinobatkan sebuah pendidikan yang terbesar di Asia.

Beliau beranggapan kejayaan itu merupakan hasil sokongan daripada semua guru besar dan guru-guru dari setiap Pusat Aritmetika Mental UCMAS serta semua ibu bapa kerana menjadikan pendidikan ini sebagai pilihan pembelajaran.

Antara pelajar yang berjaya membawa pingat ialah Dafhney Tee Chai Yen, Michael Hong Chun, Tee Hong Yap, Sofia Noorhaslinda Sabri,  Nicole Hong Qian, Stevano Gunawan Ho, Crevan Chong Chau Shen, Chin Li Yi, Caldan Chin Yung Qi, Low Siew Rou, Rania Raihanah Abd Rahman, Vivian Hong Ying, Nurul Farahiya Ilyana Jaiby, Lam Jie Key @ Ong Jie Key, Leong Wen Jia, Chin Xin Yan,  Lim Xin Yie dan Tee Jie Yi.


PN Berunding Dengan Semua Parti Politik Usul Undi Percaya

KUALA LUMPUR: Kerajaan Perikatan Nasional (PN) mencapai kata sepakat untuk berunding dengan pimpinan parti di luar gabungan berkenaan bagi meluluskan undi percaya di Dewan Rakyat.

Perdana Menteri, Tan Sri Muhyiddin Yassin, berkata langkah itu bagi membolehkan kerajaan terus berfungsi, stabil dan inklusif serta menguruskan pandemik sehingga Pilihan Raya Umum Ke-15 (PRU-15).

“Ini akan membolehkan kerajaan yang ada pada hari ini terus berfungsi mengurus pandemik hingga tiba suatu masa yang sesuai untuk diadakan pilihan raya bagi mengembalikan semula mandat kepada rakyat.

“Undi percaya ini hanya boleh diluluskan dengan undi bipartisan di Dewan Rakyat,” katanya dalam ucapan khas yang disiarkan secara langsung, hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan Akan Heret ADUN Sindumin Ke Mahkamah

KOTA KINABALU: Parti Warisan Sabah (Warisan) akan mengambil mengheret Ahli Dewan Undangan Negeri (ADUN) Sindumin, Datuk Dr. Yusof Yacob ke mahkamah susulan tindakannya keluar daripada parti semalam.

Presiden Warisan, Datuk Seri Mohd. Shafie Apdal (gambar) berkata, mana-mana wakil rakyat Warisan yang keluar daripada parti akan diheret ke mahkamah.

Perbuatan keluar daripada parti ini bertentangan dengan surat taat setia yang ditandatangani semasa Pilihan Raya Negeri (PRN) Sabah pada September tahun lalu.

Ahli Parlimen Semporna ini berkata, surat taat setia yang ditandatangani oleh ADUN Sindumin semasa PRN Sabah masih ada dalam simpanan parti dan ia akan digunakan untuk tindakan susulan.

“Saya belum nampak surat peletakan jawatan yang menyatakan dia (Yusof) keluar daripada parti. Sebelum ini, dia tidak pernah maklumkan kepada saya ingin keluar parti. Semalam, apabila saya kembali dari Kuala Lumpur dan nampak berita lalu bertanya kepadanya baru dia menyatakan dia keluar parti.

“Dalam laporan berita, dia turut menyatakan mendapat keredaan daripada saya, itu tidak benar. Tiada mana-mana presiden parti yang meredakan wakil rakyatnya keluar daripada parti.

“Mana-mana wakil rakyat Warisan yang keluar, kita akan heret mereka ke mahkamah,” katanya semasa sidang media hari ini.

Menurut beliau, tidak bermakna sebagai pembangkang, mereka tidak boleh berkhidmat kepada rakyat kerana semasa pandemik Covid-19 ini, Warisan turut memberi bantuan bakul makanan kepada rakyat yang terkesan.

Mohd. Shafie berkata, keputusan yang diambil itu demi kepentingan peribadi kerana di peringkat parti, Yusof dilantik sebagai Ketua Penerangan dan pernah menyandang jawatan menteri semasa Warisan Plus memerintah.

Mengulas lanjut katanya, tindakan ADUN Sindumin itu keluar parti bagi menjadi ADUN Bebas tidak akan memberi kesan yang teruk kepada Warisan.

Sebelum ini, tindakan mahkamah turut diambil terhadap ADUN Sebatik, Hassan A. Gani Pg Amir kerana keluar daripada Warisan pada 23 Februari lalu.

Mengikut ikrar setia yang ditandatangai wakil rakyat Warisan semasa PRN Sabah, semua wakil rakyat Warisan perlu meletak jawatan sebagai ADUN sekiranya mereka bertindak keluar parti.

Dalam sidang media itu, 18 ADUN Warisan turut hadir sebagai tanda sokongan terhadap kepimpinan Mohd. Shafie. Hanya dua ADUN iaitu ADUN Sekong, Alias Sani yang berada di kawasan dan ADUN Moyog, Datuk Darell Leiking menghadiri sidang Parlimen. – Utusan Online


Lelaki Cedera Patah Kaki, Dua Lori Bertembung

SEMPORNA; 21 JANUARI 2019 (Isnin) – Seorang lelaki cedera patah kaki selepas lori tiga tan membawa muatan minuman yang dinaiki telah bertembung dengan sebuah lori trailer di Jalan SMK Abdullah Semporna, pagi tadi.

Pusat Gerakan Operasi (PGO) Jabatan Bomba Dan Penyelamat Malaysia (JBPM) Sabah dalam kenyataan berkata lelaki berusia 28 itu telah dikejarkan ke hospital Semporna selepas berjaya dikeluarkan oleh pasukan Bomba Dan Penyelamat Semporna akibat tersepit di lori berkenaan.

Menurut kenyataan, BBP Semporna merima panggilan kecemasan pada pukul 9.40 pagi berhubung kemalangan tersebut dan seterusnya bergegas respon ke tempat kejadian sejauh 3 KM menggunakan dua buah jentera yang diketuai PBK II Rosman Gari bersama tujuh orang anggota.

Difahamkan, terdapat lima mangsa lain daripada kedua-dua lori berkenaan namun tidak mengalami sebarang kecederaan sementara operasi ditamatkan pukul 10.14 pagi.

Sumber : Facebook Pages BES TAWAUfm